
Belle, bonne, nompareille, plaisant,
Je vous suppli, vueilliez me pardonner,
Se moy, qui sui vostre grace actendant,
Viens devers vous pour mon fait raconter.
Plus longuement je ne le puis celer
Qu'il ne faille que sachiés ma destresse,
Comme celle qui me peut conforter ;
Car je vous tiens pour ma seule maistresse.
Se si a plain vous vois mes maulx disant,
Force d'Amours me fait ainsi parler ;
Car je devins vostre loyal servant,
Le premier jour que je peuz regarder
La grant beauté que vous avez sans per,
Qui me feroit avoir toute liesse,
Se serviteur vous plaisoit me nommer ;
Car je vous tiens pour ma seule maistresse.
Que me donnez en octroy don si grant,
Je ne l'ose dire ne demander ;
Mais s'il vous plaist que, de cy en avant,
En vous servant, puisse ma vie user,
Je vous supply que, sans me refuser,
Vueilliez souffrir qu'y mette ma jeunesse ;
Nul autre bien je ne vueil souhaidier,
Car je vous tiens pour ma seule maistresse.

Vueilliez voz yeulx emprisonner,
Et sur moy plus ne les giettés ;
Car quant vous plaist me regarder,
Par Dieu, Belle, vous me tués,
Et en tel point mon cueur mettés
Que je ne sçay que faire doye,
Je suis mort, se vous ne m'aidiés,
Ma seule souveraine joye.
Je ne vous ose demander
Que vostre cueur vous me donnés ;
Mais, se droit me voulés garder,
Puis que le cueur de moy avés,
Le vostre fault que me laissiés,
Car sans cueur vivre ne pourroye ;
Faictes en comme vous vouldrés,
Ma seule souveraine joye.
Trop hardy suy d'ainsi parler,
Mais pardonner le me devés
Et n'en devés autruy blasmer
Que le gent corps que vous portés,
Qui m'a mis, comme vous veés,
Si fort en l'amoureuse voye
Qu'en vostre prison me tenés,
Ma seule souveraine joye.
Ma Dame, plus que ne savés,
Amour si tresfort me guerroye,
Qu'a vous me rens ; or me prenés,
Ma seule souveraine joye.

C'est grant peril de regarder
Chose dont peut venir la mort,
Combien qu'on ne s'en scet garder
Aucunes fois, soit droit ou tort.
Quant Plaisance si est d'accort
Avecques un jeune desir,
Nul ne pourroit son cueur tenir
D'envoyer les yeulx en messaige ;
On le voit souvent avenir
Aussi bien au foul com au sage.
Lesquelz yeulx viennent raporter
Ung si tresgracieux raport
Au cueur, quant le veult escouter,
Que, s'il a eu d'amer l'effort,
Encores l'aura il plus fort ;
Et le font du tout retenir
Ou service, sans departir,
D'Amours, a son tresgrant dommage ;
On le voit souvent avenir
Aussi bien au foul comme au sage.
Car mains maulx lui fault endurer,
Et de Soussy passer le port,
Avant qu'il puisse recouvrer
L'acointance de Reconfort,
Qui plusieurs fois au besoing dort,
Quant on se veult de lui servir ;
Et lors il est plus que martir,
Car son mal vault trop pis que rage.
On le voit souvent avenir
Aussi bien au foul comme au sage.
Amour, ne prenés desplaisir
S'ay dit le mal que fault souffrir,
Demourant en vostre servage ;
On le voit souvent avenir
Aussi bien au foul comme au sage.

Comment se peut un povre cueur deffendre,
Quant deux beaulx yeulx le viennent assaillir ?
Le cueur est seul, desarmé, nu et tendre,
Et les yeulx sont bien armez de plaisir ;
Contre tous deux ne pourroit pié tenir :
Amour aussi est de leur aliance ;
Nul ne tendroit contre telle puissance.
Il lui couvient ou mourir ou se rendre,
Trop grant honte lui seroit de fuir.
Plus baudement les oseroit attendre,
S'il eust pavais dont il se peust couvrir ;
Mais point n'en a, si lui vault mieulx souffrir
Et se mettre tout en leur gouvernance :
Nul ne tendroit contre telle puissance.
Qu'il soit ainsi bien le me fist aprandre
Ma maistresse, mon souverain desir.
Quant il lui pleut ja pieça entreprandre
De me vouloir de ses doulx yeulx ferir ;
Oncques depuis mon cueur ne peut guerir,
Car lors fut il desconfit a oultrance ;
Nul ne tendroit contre telle puissance.

Espargniez vostre doulx attrait
Et vostre gracieux parler,
Car Dieu scet les maulx qu'ilz ont fait
A mon povre cueur endurer.
Puis que ne voulés m'acorder
Ce qui pourroit mes maulx guerir,
Laissiez moy passer ma meschance,
Sans plus me vouloir assaillir
Par vostre plaisant accointance !
Vers Amours faictes grant forfait,
Je l'ose pour vray advouer,
Quant me ferez d'amoureux trait
Et ne me voulez conforter.
Je croy que me voulez tuer.
Pleust a Dieu que peussiez sentir
Une fois la dure grevance
Que m'avez fait long temps souffrir
Par vostre plaisant accointance !
Helas ! que vous ay je meffait
Par quoy me doyez tourmenter ?
Quant mon cueur d'amer se retrait,
Tantost le venez rappeller ;
Plaise vous en paix le laissier,
Ou lui accordez son desir ;
Honte vous est, non pas vaillance,
D'un loyal cueur ainsi meurdrir
Par vostre plaisant accointance !

N'a pas long temps qu'alay parler
A mon cueur, tout secrettement,
Et lui conseillay de s'oster
Hors de l'amoureux pensement ;
Maisilme dist bien fellement :
« Ne m'en parlez plus, je vous prie ;
J'ameray tousjours, se m'aist Dieux,
Car j'ay la plus belle choisie.
Ainsi m'ont raporté mes yeulx. »
Lors dis :« Vueilliez me pardonner,
Car je vous jure mon serement
Que conseil vous cuide donner,
A mon povair, tresloyaument ;
Voulez vous sans allegement
En doleur finer vostre vie ?
- Nennil dya, dist il, j'auray mieulx :
Ma Dame m'a fait chiere lie ;
Ainsi m'ont raporté mes yeulx.
- Cuidez vous savoir, sans doubter,
Par un regart tant seulement, »
Se dis je,« du tout son penser,
Ou par un doulx acointement ?
- Taisiez vous, dist il ; vraiement,
Je ne croiray chose qu'on die,
Mais la serviray en tous lieux,
Car de tous biens est enrichie :
Ainsi m'ont raporté mes yeulx. »

De jamais n'amer par amours
J'ay aucune fois le vouloir,
Pour les ennuieuses dolours
Qu'il me fault souvent recevoir ;
Mais en la fin, pour dire voir,
Quelque mal que doye porter,
Je vous asseure, par ma foy,
Que je n'en sauroye garder
Mon cueur qui est maistre de moy.
Combien qu'ay eu d'estranges tours,
Mais j'ai tout mis a nonchaloir,
Pensant de recouvrer secours
De Confort ou d'un doulx Espoir.
Helas ! se j'eusse le povoir
D'aucunement hors m'en bouter,
Par le serement qu'a Amours doy,
Jamais n'y lairoye rentrer
Mon cueur qui est maistre de moy.
Car je sçay bien que par doulçours
Amour le scet si bien avoir,
Qu'il vouldroit ainsi tous les jours
Demourer sans ja s'en mouvoir.
N'il ne veult oïr ne savoir
Le mal qu'il me fait endurer ;
Plaisance l'a mis en ce ploy,
Elle fait mal de le m'oster,
Mon cueur qui est maistre de moy.
Il me desplaist d'en tant parler :
Mais, par le Dieu en qui je croy,
Ce fait desir de recouvrer
Mon cueurqui est maistre de moy.

Quant je suis couschié en mon lit,
Je ne puis en paix reposer ;
Car toute la nuit mon cueur lit
Ou rommant de Plaisant Penser,
Et me prie de l'escouter ;
Si ne l'ose desobeir
Pour doubte de le courroucer :
Ainsi je laisse le dormir.
Ce livre si est tout escript
Des fais de ma Dame sans per ;
Souvent mon cueur de joye rit,
Quand il les list ou oyt compter ;
Car certes tant sont a louer
Qu'il y prent souverain plaisir ;
Moy mesmes ne m'en puis lasser :
Ainsi je laisse le dormir.
Se mes yeulx demandent respit
Par Sommeil qui les vient grever,
Il les tense par grant despit,
Et si ne les peut surmonter :
Il ne cesse de soupirer
A part soy ; j'ay lors, sans mentir,
Grant paine de le rapaiser :
Ainsi je laisse le dormir.
Amour, je ne puis gouverner
Mon cueur ; car tant vous veult servir
Qu'il ne scet jour ne nuit cesser :
Ainsi je laisse le dormir.

Fresche beauté, tresriche de jeunesse,
Riant regard, trait amoureusement,
Plaisant parler, gouverné par sagesse,
Port femenin en corps bien fait et gent,
Haultain maintien, demené doulcement,
Acueil humble, plain de maniere lye,
Sans nul dangier, bonne chiere faisant,
Et de chascun pris et los emportant ;
De ces grans biens est ma Dame garnie.
Tant bien lui siet a la noble Princesse
Chanter, dancer et tout esbatement,
Qu'on la nomme de ce faire maistresse.
Elle fait tout si gracieusement,
Que nul n'y scet trouver amendement ;
L'escolle peut tenir de courtoisie :
En la voyant aprent qui est sachant,
Et en ses fais qui va garde prenant :
De ces grans biens est ma Dame garnie.
Bonté, Honneur, avecques Gentillesse
Tiennent son cueur en leur gouvernement,
Et Loyaulté nuit et jour ne la laisse.
Nature mist tout son entendement
A la fourmer et faire proprement.
De point en point, c'est la mieulx acomplie
Qui au jourduy soit ou monde vivant,
Je ne dy riens que tous ne vont disant :
De ces grans biens est ma Dame garnie.
Elle semble, mieulx que femme, deesse ;
Si croy que Dieu l'envoya seulement
En ce monde pour moustrer la largesse
De ces haultz dons, qu'il a entierement
En elle mis abandonneement.
Elle n'a per : plus ne sçay que je dye ;
Pour foul me tiens de l'aler devisant,
Car moy ne nul n'est a ce souffisant ;
De ces grans biens est ma Dame garnie.
S'il est aucun qui soit prins de tristesse
Voise veoir son doulx maintenement,
Je me fais fort que le mal qui le blesse
Le laissera pour lors soudainnement,
Et en oubly sera mis plainement :
C'est Paradis que de sa compaignie,
A tous complaist, a nul n'est ennuiant,
Qui plus la voit plus en est desirant ;
De ces grans biens est ma Dame garnie.
Toutes dames, qui oyez cy comment
Prise celle que j'ayme loyaument,
Ne m'en sachiez maugré, je vous en prie ;
Je ne parle pas en vous desprisant.
Mais, comme sien, je dy en m'acquittant :
De ces grans biens est ma Dame garnie.

A ma Dame je ne sçay que je dye,
Ne par quel bout je doye commencer,
Pour vous mander la doloreuse vie
Qu'Amour me fait chascun jour endurer.
Trop mieulx vaulsist me taire que parler,
Car proufiter ne me peuent mes plains,
Ne je ne puis guerison recouvrer,
Puis qu'ainsi est que de vous suis loingtains.
Quanque je voy me desplaist et ennuye,
Et n'en ose contenance moustrer,
Mais ma bouche fait semblant qu'elle rie,
Quant maintefoiz je sens mon cueur plourer.
Au fort, martir on me devra nommer,
Se Dieu d'Amours fait nulz amoureux saints :
Car j'ay des maulx plus que ne sçay compter,
Puis qu'ainsi est que de vous suy loingtains.
Et non pourtant, humblement vous mercie,
Car par escript vous a pleu me donner
Ung doulx confort que j'ay a chiere lie
Receu de cueur et de joyeux penser,
Vous suppliant que ne vueilliez changier,
Car en vous sont tous mes plaisirs mondains,
Desquelz me fault a present deporter,
Puis qu'ainsi est que de vous suy loingtains.

Loingtain de vous, ma tresbelle maistresse,
Fors que de cueur que laissié je vous ay,
Acompaignié de Dueil et de Tristesse,
Jusques a tant que reconfort auray
D'un doulx plaisir, quant reveoir pourray
Vostre gent corps, plaisant et gracieux,
Car lors lairay tous mes maulx ennuieux
Et trouveray, se m'a dit Esperance,
Par le pourchas du regard de mes yeulx
Autant de bien que j'ay de desplaisance.
Car s'oncques nul sceut que c'est de destresse,
Je pense bien que j'en ay fait l'essay
Si tresavant et a telle largesse
Qu'en dueil pareil nulluy de moy ne sçay.
Mais ne m'en chault ; certes j'endureray,
Au desplaisir des jaloux envieux,
Et me tendray, par semblance, joyeux ;
Car quant je suy en greveuse penance,
Ilz reçoyvent, que mal jour leur doint Dieux !
Autant de bien que j'ay de desplaisance.
Tout prens en gré, jenne, gente Princesse,
Mais qu'en sachiés tant seulement le vray.
En attendant le guerdon de Liesse
Qu'a mon povair vers vous desserviray ;
Car le conseil de Loyauté feray,
Que garderay pres de moy en tous lieux :
Vostre toujours soye, jennes ou vieulx,
Priant a Dieu, ma seule desirance,
Qu'il vous envoit, s'avoir ne povez mieulx,
Autant de bien que j'ay de desplaisance.

Puis qu'ainsi est que loingtain de vous suis,
Ma maistresse, dont Dieu scet s'il m'ennuie,
Si chierement vous requier que je puis
Qu'il vous plaise de vostre courtoisie,
Quant vous estes seule, sans compaignie,
Me souhaidier un baisier amoureux
Venant du cueur et de pensee lie,
Pour alegier mes griefs maulx doloreux.
Quant en mon lit doy reposer de nuis,
Penser m'assault et Desir me guerrie ;
Et en pensant maintesfois m'est advis
Que je vous tiens entre mes bras, m'amye ;
Lors acolle mon oreillier et crie :
« Mercy, Amours, faictes moy si eureux
Qu'avenir puist mon penser en ma vie,
Pour alegier mes griefs maulx doloreux ! »
Espoir m'a dit et, par sa foy, promis
Qu'il m'aydera et que ne m'en soussie ;
Mais tant y met qu'un an me semble dix,
Et non pourtant, soit ou sens ou folie,
Je m'y attens et en lui je m'afie
Qu'il fera tant que Dangier, le crueux,
N'aura briefment plus sur moy seigneurie,
Pour alegier mes griefs maulx doloreux.
A Loyauté de plus en plus m'alye,
Et a Amours humblement je supplie
Que de mon fait vueillent estre piteux,
En me donnant de mes vouloirs partie,
Pour alegier mes griefs maulx doloreux.

Pour tant se souvent ne vous voy,
Pensez vous plus que vostre soye ?
Par le serement que je vous doy,
Si suis autant que je souloye ;
N'il n'est ne plaisance, ne joye,
N'autre bien qu'on me puist donner,
Je le vous prometz loyaument,
Qui me puist ce vouloir oster
Fors que la mort tant seulement.
Vous savés que je vous feis foy
Pieça de tout ce que j'avoye,
Et vous laissay, en lieu de moy,
Le gage que plus chier j'amoye ;
C'estoit mon cueur que j'ordonnoye
Pour avecques vous demourer,
A qui je suis entierement.
Nul ne m'en pourroit destourber
Fors que la mort tant seulement.
Combien certes que je reçoy
Tel mal que, se le vous disoye,
Vous auriés, comme je croy,
Pitié du mal que me guerroye.
Car de tout dueil suis en la voye,
Vous le povez assez penser,
Et ay esté si longuement,
Que je ne doy riens desirer
Fors que la mort tant seulement.
Belle, que tant veoir vouldroye,
Je prie a Dieu que brief vous voye ;
Ou s'il ne le veult accorder,
Je lui suply treshumblement
Que riens ne me vueille donner
Fors que la mort tant seulement.

Quelles nouvelles, ma maistresse ?
Comment se portent noz amours ?
De ma part je vous fais promesse
Qu'en un propos me tiens tousjours,
Sans jamais penser le rebours :
C'est que seray toute ma vie
Vostre du tout entierement ;
Et pour ce, de vostre partie,
Acquittez vous pareillement.
Combien que Dangier et Destresse
Ont fait longuement leurs sejours
Avec mon cueur, et par rudesse
Luy ont moustré d'estranges tours,
(Helas ! en amoureuses cours,
C'est pitié qu'ilz ont seigneurie)
Si mettray paine que briefment
Loyaulté sur eulx ait maistrie :
Acquittés vous pareillement.
Quoyque la nue de Tristesse
Par un long temps ait fait son cours,
Aprés le beau temps de Lyesse
Vendra qui donnera secours
A noz deux cueurs, car mon recours
J'ay en Espoir, en qui me fie,
Et en vous, Belle, seulement :
Car jamais je ne vous oublie ;
Acquittés vous pareillement.
Soiés seure, ma doulce amie,
Que je vous ayme loyaument.
Or, vous requier et vous supplie,
Acquittiez vous pareillement.

Belle que je tiens pour amye,
Pensés, quelque part que je soye,
Que jamais je ne vous oublie ;
Et pour ce prier vous vouldroye,
Jusques atant que vous revoye,
Qu'il vous souviengne de cellui
Qui a trouvé peu de mercy
En vous, se dire je l'osoye.
Combien que je ne dye mie
Que n'aye receu bien et joye,
En vostre doulce compaignie,
Plus que desservir ne sauroye,
Non pour tant, voulentiers j'auroye
Le guerdon de loyal amy,
Qu'oncques ne trouvay jusqu'a cy
En vous, se dire je l'osoye.
Je vous ay longuement servie,
Si m'est advis qu'avoir devroye
Le don que de sa courtoisie
Amour a ses servans envoye ;
Or faittes qu'estre content doye,
Et m'accordez ce que je dy,
Car trop avez refus nourry
En vous, se dire je l'osoye.

Ma Dame, vous povez savoir
Les biens qu'ay euz a vous servir !
Car, par ma foy, pour dire voir,
Oncques je n'y peuz acquerir
Tant seulement un doulx plaissir,
Que, sitost que je le tenoye,
Dangier le me venoit tolir
Ce peu de plaisir que j'avoye.
Je n'en savoye nul avoir
Qui peust contenter mon desir,
Se non quant vous povoye voir,
Ma joye, mon seul souvenir.
Or m'en a fait Dangier banir,
Tant qu'il fault que loing de vous soye,
Par quoy a fait de moy partir
Ce peu de plaisir que j'avoye.
Non pas peu, car de bon vouloir
Content m'en devoye tenir,
En esperant de recevoir
Un trop plus grant bien avenir ;
Je n'y cuidoye point faillir,
A la paine que g'y mettoye ;
Cela me faisoit enrichir
Ce peu de plaisir que j'avoye.
Belle, je vous vueil requerir :
Pensés, quant serés de loisir,
Qu'en grant mal, qui trop me guerroye,
Est tourné, sans vous en mentir,
Ce peu de plaisir que j'avoye !

En ce joyeux temps du jour d'uy
Que le mois de may ce commence,
Et que l'en doit laissier Ennuy,
Pour prandre joyeuse Plaisance,
Je me treuve, sans recouvrance,
Loingtain de Joye conquester,
De Tristesse si bien renté
Que j'ay, je m'en puis bien vanter,
Le rebours de ma voulenté.
Las ! Amours, je ne voy nulluy
Qui n'ait aucune souffisance,
Fors que moy seul qui suis celluy
Qui est le plus dolent de France.
J'ay failli a mon esperance ;
Car quant a vous me voulz donner
Pour estre vostre serementé,
Jamais ne cuidoye trouver
Le rebours de ma voulenté.
Au fort, puis qu'en ce point je suy,
Je porteray ma grant penance,
Ayant vers Loyauté refuy
Ou j'ay mis toute ma fiance.
Ne Dangier, qui ainsi m'avance,
Quelque mal que doye porter,
Combien que trop m'a tourmenté,
Ne pourra ja en moy bouter
Le rebours de ma voulenté.
D'aucun reconfort accointer
Plusieurs foys m'en suy dementé ;
Mais j'ay tousjours, au par aler,
Le rebours de ma voulenté.

Douleur, Courroux, Desplaisir et Tristesse,
Quelque tourment que j'aye main et soir,
Ne pour doubte de mourir de destresse,
Ja ne sera en tout vostre povoir
De me changier le tresloyal vouloir
Qu'ay eu tousjours de la belle servir,
Par qui je puis et pense recevoir
Le plus grant bien qui me puist avenir.
Quant j'ay par vous aucun mal qui me blesse,
Je l'endure par le conseil d'Espoir
Qui m'a promis qu'a ma seule maistresse
Lui fera brief mon angoisse savoir,
En lui mandant qu'en faisant mon devoir,
J'ay tout les maulx que nul pourroit souffrir.
Lors trouveray, je ne sçay s'il dit voir,
Le plus grant bien qui me puist avenir.
Ne m'espargniez donc en rien de rudesse,
Je vous feray bien brief appercevoir
Qu'auray secours d'un confort de Lyesse.
Long temps ne puis en ce point remanoir :
Pour ce je metz du tout a nonchaloir
Les tresgrans maulx que me faittes sentir ;
Bien aurez dueil, se me voyez avoir
Le plus grant bien qui me puist avenir.
Je suy cellui au cueur vestu de noir
Qui dy ainsi, qui que le vueille ouyr :
J'auray briefment, Loyauté m'en fait hoir,
Le plus grant bien qui me puist avenir.

Jeune, gente, plaisant et debonnaire,
Par un prier, qui vault commandement,
Chargié m'avez d'une balade faire.
Si l'ay faicte de cueur joyeusement ;
Or la vueilliez recevoir doulcement.
Vous y verrés, s'il vous plaist a la lire,
Le mal que j'ay, combien que vrayement
J'aymasse mieulx de bouche le vous dire.
Vostre doulceur m'a sceu si bien atraire
Que tout vostre je suis entierement,
Tresdesirant de vous servir et plaire.
Mais je seuffre maint doloreux tourment,
Quant a mon gré je ne vous voy souvent,
Et me desplaist quant me fault vous escrire :
Car se faire ce povoit autrement,
J'aymasse mieulx de bouche le vous dire.
C'est par Dangier, mon cruel adversaire,
Qui m'a tenu en ses mains longuement ;
En tous mes fais je le treuve contraire,
Et plus se rit quant plus me voit dolent.
Se vouloye raconter plainnement
En cest escript mon ennuieux martire,
Trop long seroit ; pour ce certainnement
J'aymasse mieulx de bouche le vous dire.

Quant je party derrainnement
De ma souveraine sans per,
(Que Dieu gard et lui doint briefment
Joye de son loyal penser)
Mon cueur luy laissay emporter ;
Oncques puis ne le peuz ravoir.
Si m'esmerveille, main et soir,
Comment j'ai vesqu tant de jours
Depuis sans cueur ; mais pour tout voir,
Ce n'est que miracle d'Amours.
Qui est cellui qui longuement
Peut vivre sans cueur, ou durer
Comme j'ay fait en grief tourment ?
Certes nul, je m'en puis vanter.
Mais Amours ont voulu moustrer
En ce leur gracieux povair,
Pour donner aux amans vouloir
D'eulx fier en leur doulx secours ;
Car bien peuent appercevoir
Ce n'est que miracle d'Amours.
Quant Pitié vit que franchement
Voulu mon cueur abandonner
Envers ma Dame, tellement
Traitta que lui fist me laisser
Son cueur, me chargeant le garder,
Dont j'ay fait mon loyal devoir,
Maugré Dangier, qui recevoir
M'a fait chascun jour de telz tours
Que sans mort en ce point manoir
Ce n'est que miracle d'Amours.

Loué soit cellui qui trouva
Premier la maniere d'escrire ;
En ce, grant confort ordonna
Pour amans qui sont en martire ;
Car quant ne peuent aler dire
A leurs dames leur grief tourment,
Ce leur est moult d'alegement
Quant par escript peuent mander
Les maulx qu'ilz portent humblement
Pour bien et loyaument amer.
Quant un amoureux escrira
Son dueil, qui trop le tient de rire,
Au plus tost qu'envoyé l'aura
A celle qui est son seul mire,
S'il lui plaist a la lectre lire,
Elle peut veoir clerement
Son doloreux gouvernement ;
Et lors Pitié lui scet moustrer
Qu'il dessert bon guerdonnement,
Pour bien et loyaument amer.
Par mon cueur je congnois pieça
Ce mestier, car quant il souspire,
Jamais rapaisié ne sera
Tant qu'il ait envoyé de tire
Vers la belle que tant desire.
Et puis, s'il peut aucunement
Oïr nouvelles seulement
De sa doulce beauté sans per,
Il oublie l'ennuy qu'il sent
Pour bien et loyaument amer.
Ma dame, Dieu doint que briefment
Vous puisse de bouche compter
Ce que j'ay souffert longuement
Pour bien et loyaument amer !

Belle, combien que de mon fait,
Je croy qu'avez peu souvenance,
Toutesfois se savoir vous plait
Mon estat et mon ordonnance,
Sachiés que, loingtain de Plaisance,
Je suis de tous maulx bien garny,
Autant que nul qui soit en France,
Dieu scet en quel mauvais party.
Helas ! or n'ay je riens forfait
Dont porter je doye penance,
Car tousjours je me suis retrait
Vers Leauté et Esperance,
Pour acquerir leur bien vueillance ;
Mais au besoing ilz m'ont failly
Et m'ont laissié, sans recouvrance,
Dieu scet en quel mauvais party.
Dangier m'a joué de ce trait,
Mais se je puis avoir puissance,
Je feray, maugré qu'il en ait,
Encontre lui une aliance ;
Et si lui rendray la grevance,
Le mal, le dueil et le soussy,
Ou il m'a mis, jusqu'a oultrance,
Dieu sceten quel mauvais party.
Aydiez moy a l'outrecuidance
Vengier, com en vous ay fiance,
Ma Maistresse, je vous supply,
De ce faulx Dangier qui m'avance
Dieu scet en quel mauvais party.

Loyal Espoir, trop je vous voy dormir,
Resveilliez vous, et Joyeuse Pensee,
Et envoyez un plaisant souvenir
Devers mon cueur, de la plus belle nee
Dont au jour d'ui coure la renommee ;
Vous ferez bien d'un peu le resjoïr,
Tristesse s'est avecques lui logiee ;
Ne lui vueilliez a son besoing faillir.
Car Dangier l'a desrobé de Plaisir,
Et que pis est, a de lui eslongnee
Celle qui plus le povoit enrichir :
C'est sa dame tresloyaument amee.
Oncques cueur n'eut si dure destinee.
Pour Dieu, Espoir, venez le secourir ;
Il a en vous sa fiance fermee,
Ne lui vueilliez a son besoing faillir.
Par Povreté lui fault son pain querir
A l'uis d'Amours par chascune journee,
Or lui vueilliez l'aumosne departir
De Lyesse, que tant a desiree.
Avancés vous, sans faire demouree,
Pensez de lui, vous savez son desir,
Par vous lui soit quelque grace donnee,
Ne lui vueilliez a son besoing faillir.
Seulle sans per, de toutes gens louee
Et de tous biens entierement douee,
Mon cueur ces maulx seuffre pour vous servir ;
Sa loyauté vous soit recommandee,
Ne lui vueilliez a son besoing faillir.

Mon cueur au derrain entrera
Ou paradis des amoureux ;
Autrement tort fait lui sera,
Car il a de maulx doloreux
Plus d'un cent, non pas un ou deux,
Pour servir sa belle maistresse,
Et le tient Dangier, le crueulx,
Ou purgatoire de Tristesse.
Ainsi l'a tenu, long temps a,
Ce faulx traistre, vilain, hideux ;
Espoir dit que hors le mettra
Et que n'en soye ja doubteux.
Mais trop y met, dont je me deulx ;
Dieu doint qu'il tiengne sa promesse
Vers lui, tant est angoisseux
Ou purgatoire de Tristesse !
Amour grant aumosne fera,
En ce fait cy, d'estre piteux,
Et bon exemple moustrera
A toutes celles et a ceulx
Qui le servent, quant desireux
Le verront, par sa grant humblesse,
D'aidier ce povre soufreteux
Ou purgatoire de Tristesse.
Amour ! faittes moy si eureux
Que mettez mon cueur en liesse ;
Laissiez Dangier et Dueil tous seulx
Ou purgatoire de Tristesse.

Desploiez vostre banniere,
Loyauté, je vous en prie,
Et assailliez la frontiere
Ou Dueil et Merencolie,
A tort et par felonnie,
Tiennent Joye prisonniere.
De moy la font estrangiere ;
Je pri Dieu qu'il les maudie !
Quant je deusse bonne chiere
Demener en compaignie,
Je n'en fais que la maniere :
Car quoy que ma bouche rie,
Ou parle parolle lye,
Dangier et Destresse fiere
Boutent mon plaisir arriere ;
Je pry Dieu qu'il les maudie !
Helas ! tant avoye chiere,
Ja pieça, joyeuse vie ;
Se Raison fust droicturiere,
J'en eusse quelque partie.
Or est de mon cueur bannie
Par Fortune, losengiere,
Et Durté, sa conseilliere ;
Je pry Dieu qu'il les maudie !
Se j'avoye la maistrie
Sur ceste faulse mesgnie,
Je les meisse tous en biere ;
Si est telle ma priere :
Je pry Dieu qu'il les maudie !

Ardant desir de veoir ma maistresse
A assailly de nouvel le logis
De mon las cueur, qui languist en tristesse,
Et puis dedens par tout a le feu mis.
En grant doubte certainement je suis
Qu'il ne soit pas legierement estaint,
Sans grant grace : si vous pry, Dieu d'Amours,
Sauvez mon cueur, ainsi qu'avez fait maint :
Je l'oy crier piteusement secours.
J'ay essayé par lermes a largesse
De l'estaindre, mais il n'en vault que pis ;
C'est feu gregeois, ce croy je, qui ne cesse
D'ardre, s'il n'est estaint par bon avis.
Au feu, au feu, courez, tous mes amis !
S'aucun de vous, comme lasche, remaint
Sans y aler, je le hé pour tousjours ;
Avanciez vous, nul de vous ne soit faint,
Je l'oy crier piteusement secours.
S'il est ainsi mort par vostre peresse,
Je vous requier, au moins, tant que je puis,
Chascun de vous donnez lui une messe,
Et j'ay espoir que brief ou paradis
Des amoureux sera moult hault assis,
Comme martir et treshonnoré saint,
Qui a tenu de Loyauté le cours :
Grant tourment a, puis que si fort se plaint ;
Je l'oy crier piteusement secours.

Mon cueur a envoyé querir
Tous ses bien vueillans et amis,
Il veult son grant conseil tenir
Avec eulx, pour avoir advis
Comment pourra ses ennemis,
Soussy, Dueil et leur aliance,
Surmonter et tost deconfire,
Qui desirent de le destruire
En la prison de Desplaisance.
En desert ont mis son plaisir,
Et joye tenue en pastis ;
Mais Confort lui a, sans faillir,
De nouvel loyaument promis
Qu'ilz seront deffais et bannis ;
De ce se fait fort Esperance,
Et plus avant que n'ose dire ;
C'est ce qui estaint son martire
En la prison de Desplaisance.
Briefment voye le temps venir,
J'en prie a Dieu de paradis,
Que chascun puist vers son desir
Aler sans avoir saufconduis.
Adonc Amour et ses nourris
Auront de Dangier moins doubtance.
Et lors sentiray mon cueur rire,
Qui a present souvent souspire
En la prison de Desplaisance.
Pour ce que veoir ne vous puis,
Mon cueur se complaint jours et nuis,
Belle, nompareille de France,
Et m'a chargié de vous escrire
Qu'il n'a pas tout ce qu'il desire
En la prison de Desplaisance.

En la nef de Bonne Nouvelle
Espoir a chargié Reconfort,
Pour l'amener, de par la belle,
Vers mon cueur qui l'ayme si fort.
A joye puist venir au port
De Desir, et pour tost passer
La mer de Fortune, trouver
Un plaisant vent venant de France,
Ou est a present ma maistresse,
Qui est ma doulce souvenance
Et le tresor de ma lyesse.
Certes moult suy tenu a elle,
Car j'ay sceu, par loyal raport,
Que contre Dangier, le rebelle,
Qui maintesfois me nuist a tort,
Elle veult faire son effort
De tout son povair de m'aidier ;
Et, pource, lui plaist m'envoyer
Ceste nef, plaine de Plaisance,
Pour estoffer la forteresse
Ou mon cueur garde l'Esperance
Et le tresor de ma liesse.
Pour ce, ma voulenté est telle,
Et sera jusques a la mort,
De tousjours tenir la querelle
De Loyauté, ou mon ressort
J'ay mis ; mon cueur en est d'accort.
Si vueil en ce point demourer,
Et souvent Amour mercier,
Qui me fist avoir l'acointance
D'une si loyalle Princesse,
En qui puis mettre ma fiance
Et le tresor de ma liesse.
Dieu vueille celle nef garder
Des robeurs escumeurs de mer,
Qui ont a Dangier aliance ;
Car, s'ilz povoient, par rudesse
M'osteroient ma desirance,
Et le tresor de ma liesse.

Je ne crains Dangier ne les siens,
Car j'ay garny la forteresse
Ou mon cueur a retrait ses biens,
De Reconfort et de Lyesse ;
Et ay fait Loyaulté maistresse,
Qui la place bien gardera.
Dangier deffy et sa rudesse,
Car le Dieu d'Amours m'aydera.
Raison est et sera des miens,
Car ainsi m'en a fait promesse,
Et Espoir mon chier amy tiens,
Qui a maintesfois, par proesse,
Bouté hors d'avec moy Destresse,
Dont Dangier, dueil et despit a.
Mais ne me chault de sa tristesse,
Car le Dieu d'Amours m'aidera.
Pour ce requerir je vous viens,
Mon cueur, que prenez hardiesse ;
Courez lui sus, sans craindre riens,
A Dangier qui souvent vous blesse.
Si tost que vous prandrez l'adresse
De l'assaillir, il se rendra ;
Je vous secourray sans peresse,
Car le Dieu d'Amours m'aidera
Se vous m'aidiez, gente Princesse,
Je croy que brief le temps vendra
Que j'auray des biens a largesse,
Car le Dieu d'Amours m'aydera.

Belle, bien avez souvenance,
Comme certainement je croy,
De la tresplaisant aliance
Qu'Amour fist entre vous et moy ;
Son secretaire, Bonne Foy,
Escrist la lectre du traictié,
Et puis la seella Loyauté,
Qui la chose tesmoingnera,
Quant temps et besoing en sera.
Joyeux Desir fut en presence,
Qui alors ne se tint pas coy,
Mais mist le fait en ordonnance
De par Amour, le puissant roy ;
Et, selon l'amoureuse loy,
De noz deux vouloirs, pour seurté,
Fist une seule voulenté ;
Bien m'en souvient et souvendra,
Quant temps et besoing en sera.
Mon cueur n'a en nullui fiance
De garder la lectre qu'en soy ;
Et certes ce m'est grant plaisance,
Quant si tresloyal je le voy,
Et lui conseille, comme doy,
De tousjours haïr Faulseté ;
Car quiconque l'a en chierté,
Amour chastier l'en fera,
Quant temps et besoing en sera.
Pensez en ce que j'ay compté,
Ma Dame, car en verité
Mon cueur de foy vous requerra,
Quant temps et besoing en sera.

Venés vers moy, Bonne Nouvelle,
Pour mon las cueur reconforter,
Contez moy comment fait la belle :
L'avez vous point oy parler
De moy, et amy me nommer ?
A elle point mis en oubly
Ce qu'il lui pleut de m'acorder,
Quant me donna le nom d'amy ?
Combien que Dangier, le rebelle,
Me fait loing d'elle demourer,
Je congnois tant de bien en elle,
Que je ne pourroye penser
Que tousjours ne vueille garder
Ce que me promist sans nul sy,
Faisant noz deux mains assembler,
Quant me donna lenomd'amy.
Pitié seroit, se Dame telle,
Qui doit tout honneur desirer,
Failloit de tenir la querelle
De bien et loyaument amer.
Son sens lui scet bien remoustrer
Toutes les choses que je dy
Et ce qu'Amour nous fist jurer,
Quant me donna lenomd'amy.
Loyauté, vueilliez asseurer
Ma Dame que sien suy, ainsy
Qu'elle me voulu commander,
Quant me donna lenomd'amy.

Belle, s'il vous plaist escouter
Comment j'ay gardé en chierté
Vostre cueur qu'il vous pleut laissier
Avec moy, par vostre bonté,
Sachiés qu'il est enveloppé
En ung cueuvrechief de Plaisance,
Et enclos, pour plus grant seurté,
Ou coffre de ma souvenance.
Et pour nettement le garder,
Je l'ay souventesfois lavé
En larmes de Piteux Penser ;
Et, regrettant vostre beauté,
Aprés ce sans delay porté,
Pour sechier, au feu d'Esperance,
Et puis doulcement rebouté
Ou coffre de ma souvenance.
Pour ce, vueilliez vous acquittier
De mon cueur que vous ay donné,
Humblement vous en vueil prier,
En le gardant en loyauté,
Soubz clef de Bonne Voulenté,
Comme j'ay fait, de ma puissance,
Le vostre que tiens enfermé
Ou coffre de ma souvenance.
Ma Dame, je vous ay compté
De vostre cueur la gouvernance,
Comment il est et a esté
Ou coffre de ma souvenance.
L'amant.Se je vous dy bonne nouvelle,
Mon cueur, que voulez vous donner ?
Le cueur.- Elle pourroit bien estre telle
Que moult chier la vueil acheter.
L'amant.- Nul guerdon n'en quier demander.
Le cueur.- Dittes tost doncques, je vous prie,
J'ay grant desir de la savoir.
L'amant.- C'est de vostre Dame et amye
Qui loyaument fait son devoir.
Le cueur.- Que me savez vous dire d'elle
Dont me puisse reconforter ?
L'amant.- Je vous dy, sans que plus le celle,
Qu'elle vient par deça la mer.
Le cueur.- Dittes vous vray, sans me moquer ?
L'amant.- Ouil, je le vous certiffie,
Et dit que c'est pour vous veoir.
Le cueur.- Amour, humblement j'en mercie,
Qui loyaument fait son devoir.
L'amant.- Que pourroit plus faire la belle
Que de tant pour vous se pener ?
Le cueur.- Loyauté soustient ma querelle,
Qui lui fait faire sans doubter.
L'amant.- Pensez doncques de bien l'amer.
Le cueur.- Si feray je, toute ma vie,
Sans changier, de tout mon povair.
L'amant.- Bien doit estre dame chierie,
Qui loyaument fait son devoir.

Mon cueur, ouvrez l'uis de Pensee,
Et recevez un doulx present
Que la tresloyaument amee
Vous envoye nouvellement,
Et vous tenez joyeusement ;
Car, bien devez avoir liesse,
Quant la trouvez sans changement
Tousjours tresloyalle maistresse.
Bien devez prisier la journee
Que fustes sien premierement ;
Car sa grace vous a donnee,
Sans faintise, tresloyaument ;
Vous le povez veoir clerement,
Car elle vous tient sa promesse,
Soy moustrant vers vous fermement
Tousjours tresloyalle maistresse.
Par vous soit doncques honnouree
Et servie soingneusement,
Tant comme vous aurez duree,
Sans point faire departement ;
Car vous aurez certainement,
Par elle des biens a largesse,
Puis qu'elle est si entierement
Tousjours tresloyalle maistresse.
Grans mercis, des fois plus de cent,
Ma Dame, ma seule Princesse,
Car je vous treuve vrayement
Tousjours tresloyalle maistresse !

J'ay ou tresor de ma pensee
Un mirouer qu'ay acheté.
Amour, en l'annee passee,
Le me vendy, de sa bonté.
Ou quel voy tousjours la beauté
De celle que l'en doit nommer,
Par droit, la plus belle de France.
Grant bien me fait a m'y mirer,
En attendant Bonne Esperance.
Je n'ay chose qui tant m'agree,
Ne dont tiengne si grant chierté,
Car, en ma dure destinee,
Maintesfoiz m'a reconforté ;
Ne mon cueur n'a jamais santé,
Fors quant il y peut regarder
Des yeulx de Joyeuse Plaisance ;
Il s'y esbat pour temps passer,
En attendant Bonne Esperance.
Advis m'est, chascune journee
Que m'y mire, qu'en verité
Toute doleur si m'est ostee ;
Pour ce, de bonne voulenté,
Par le conseil de Leauté,
Mettre le vueil et enfermer
Ou coffre de ma souvenance,
Pour plus seurement le garder,
En attendant Bonne Esperance.

Je ne vous puis ne sçay amer,
Ma Dame, tant que je vouldroye ;
Car escript m'avez pour m'oster
Ennuy qui trop fort me guerroye :
« Mon seul amy, mon bien, ma joye,
Cellui que sur tous amer veulx,
Je vous pry que soyez joyeux
En esperant que brief vous voye. »
Je sens ces motz mon cueur percer
Si doulcement que ne sauroye
Le confort, au vray, vous mander
Que vostre message m'envoye.
Car vous dictes que querez voye
De venir vers moy ; se m'aid Dieux,
Demander ne vouldroye mieulx,
En esperant que brief vous voye !
Et quant il vous plaist souhaidier
D'estre emprés moy, ou que je soye,
Par Dieu, nompareille sans per,
C'est trop fait, se dire l'osoye.
Se suy ge, qui plus le devroye
Souhaidier de cueur tressoingneux ;
C'est ce dont tant suis desireux,
En esperant que brief vous voye.

L'autr'ier alay mon cueur veoir,
Pour savoir comment se portoit ;
Si trouvay avec lui Espoir
Qui doulcement le confortoit
Et ces parolles lui disoit :
« Cueur, tenez vous joieusement,
Je vous fais loyalle promesse
Que je vous garde seurement
Tresor d'amoureuse richesse.
Car je vous fais, pour vray, savoir
Que la plus tresbelle qui soit
Vous ayme de loyal vouloir ;
Et voulentiers pour vous feroit
Tout ce qu'elle faire pourroit ;
Et vous mande que vrayement,
Maugré Dangier et sa rudesse,
Departir vous veult largement
Tresor d'amoureuse richesse. »
Alors mon cueur, pour dire voir,
De joye souvent soupiroit,
Et, combien qu'il portast le noir,
Toutesfoiz pour lors oublioit
Toute la doleur qu'il avoit,
Pensant de recouvrer briefment
Plaisance, Confort et Liesse.
Et d'avoir en gouvernement
Tresord'amoureuse richesse.
A Bon Espoir mon cueur s'atent
Et a vous, ma belle maistresse,
Que lui espargniez loyaument
Tresor d'amoureuse richesse.

Haa, Doulx Penser, jamais je ne pourroye
Vous desservir les biens que me donnez,
Car, quant Ennuy mon povre cueur guerroye
Par Fortune, comme bien le savés,
Toutes les fois qu'amener me voulés
Un souvenir de ma belle maistresse,
Tantost Doleur, Desplaisir et Tristesse
S'en vont fuiant ; ilz n'osent demourer
Ne se trouver en vostre compaignie ;
Mais se meurent de courrous et d'envie,
Quant il vous plaist d'ainsi me conforter.
L'aise que j'ay dire je ne sauroye,
Quant Souvenir et vous me racontés
Les tresdoulx fais, plaisans et plains de joye
De ma Dame, qui sont congneuz assés
En plusieurs lieux, et si bien renommés
Que d'en parler chascun en a liesse.
Pource, tous deulx, pour me tollir Destresse,
D'elle, vueilliez nouvelles m'aporter
Le plus souvent que pourrés, je vous prie ;
Vous me sauvez et maintenez la vie,
Quant il vous plaist d'ainsi me conforter.
Car lors Amour par vous deux si m'envoye
Un doulx espoir que vous me presentés,
Qui me donne conseil que joyeux soye ;
Et puis aprés tous trois me promectés
Qu'a mon besoing jamais ne me fauldrés.
Ainsi m'atens tout en vostre promesse,
Car par vous puis avoir, a grant largesse,
Des biens d'Amours, plus que ne sçay nombrer,
Maugré Dangier, Dueil et Merencolie
Que je ne crains en riens, mais les deffie,
Quant il vous plaist d'ainsi me conforter.
Jeune, gente, nompareille Princesse,
Puis que ne puis veoir vostre jeunesse,
De m'escrire ne vous vueilliez lasser ;
Car vous faictes, je le vous certiffie,
Grant aumosne, dont je vous remercie,
Quant il vous plaist d'ainsi me conforter !

Se je povoye mes souhais
Et mes soupirs faire voler,
Si tost que mon cueur les a fais,
Passer leur feroye la mer
Et vers celle, tout droit aler,
Que j'ayme du cueur si tresfort,
Comme ma liesse mondaine,
Que je tendray, jusqu'a la mort,
Pour ma maistresse souveraine.
Helas ! la verray je jamais ?
Qu'en dictes vous, tresdoulx Penser ?
Espoir m'a promis ouil, mais
Trop long temps me fait endurer ;
Et, quant je luy viens demander
Secours a mon besoing, il dort.
Ainsi suis chascune sepmaine
En maint ennuy, sans reconfort,
Pour ma maistresse souveraine.
Je ne puis demourer en paix,
Fortune ne m'y veult laissier ;
Au fort, a present je me tais
Et vueil laissier le temps passer,
Pensant d'avoir, au par aler,
Par Leauté, ou mon ressort
J'ay mis, de Plaisance l'estraine,
En guerdon des maulx qu'ay a tort
Pour ma maistresse souveraine.

Fortune, vueilliez moy laissier
En paix, une fois, je vous prie ;
Trop longuement, a vray compter,
Avés eu sur moy seigneurie.
Tousjours faittes la rencherie
Vers moy et ne voulez ouir
Les maulx que m'avez fait souffrir,
Il a ja plusieurs ans passez ;
Doy je tousjours ainsi languir ?
Helas ! et n'est ce pas assés ?
Plus ne puis en ce point durer,
Et a Mercy mercy je crie ;
Soupirs m'empeschent le parler :
Veoir le povez, sans mocquerie,
Il ne fault ja que je le dye ;
Pour ce vous vueil je requerir
Qu'il vous plaise de me tollir
Les maulx que m'avez amassez,
Qui m'ont mis jusques au mourir.
Helas ! et n'est ce pas assez ?
Tous maulx suy contant de porter,
Fors un seul, qui trop fort m'ennuye,
C'est qu'il me fault loing demourer
De celle que tiens pour amye ;
Car pieça, en sa compaignie
Laissay mon cueur et mon desir ;
Vers moy ne veulent revenir,
D'elle ne sont jamais lassez.
Ainsi suy seul, sans nul plaisir.
Helas ! et n'est ce pas assez ?
De balader j'ay beau loisir,
Autres deduis me sont cassez ;
Prisonnier suis, d'Amour martir.
Helas ! et n'est ce pas assez ?

Espoir m'a apporté nouvelle
Qui trop me doit reconforter ;
Il dit que Fortune, la felle,
A vouloir de soy raviser
Et toutes faultes amender
Qu'a faittes contre mon plaisir,
En faisant sa roe tourner.
Dieu doint qu'ainsi puist avenir !
Quoy que m'ait fait guerre mortelle,
Je suy content de l'esprouver,
Et le debat qu'ay et querelle
Vers elle, je vueil delaissier
Et tout courrous lui pardonner ;
Car d'elle me puis bien servir,
Se loyaument veult s'acquitter.
Dieu doint qu'ainsi puist avenir !
Se la povoye trouver telle
Qu'elle me voulsist tant aidier
Qu'en mes bras je peusse la belle,
Une fois, a mon gré trouver,
Plus ne vouldroye demander.
Car lors j'auroye mon desir
Et tout quanque doy souhaidier.
Dieu doint qu'ainsi puist avenir !
Amour, s'il vous plaist commander
A Fortune de me chierir,
Je pense joye recouvrer ;
Dieu doint qu'ainsi puist avenir !

Je ne me sçay en quel point maintenir,
Ce premier jour de May, plain de liesse,
Car d'une part puis dire sans faillir
Que, Dieu mercy, j'ay loyalle maistresse,
Qui de tous biens a trop plus qu'a largesse.
Et si pense que, la sienne mercy,
Elle me tient son servant et amy :
Ne doy je bien donques joye mener
Et me tenir en joyeuse plaisance ?
Certes ouil, et Amour mercier
Treshumblement, de toute ma puissance.
Mais d'autre part, il me couvient souffrir
Tant de douleur et de dure destresse
Par Fortune, qui me vient assaillir
De tous costez, qui de maulx est princesse !
Passer m'a fait le plus de ma jennesse,
Dieu scet comment, en doloreux party ;
Et si me fait demourer en soussy,
Loings de celle par qui puis recouvrer
Le vray tresor de ma droitte esperance,
Et que je vueil obeir et amer
Treshumblement, de toute ma puissance.
Et pour ce, May, je vous viens requerir,
Pardonnez moy de vostre gentillesse,
Se je ne puis a present vous servir
Comme je doy, car je vous fais promesse ;
J'ay bon vouloir envers vous, mais Tristesse
M'a si long temps en son dangier nourry
Que j'ay du tout Joye mis en oubly ;
Si me vault mieulx seul de gens eslongier :
Qui dolent est ne sert que d'encombrance.
Pour ce, reclus me tendray en penser
Treshumblement, de toute ma puissance.
Doulx Souvenir, chierement je vous pry,
Escrivez tost ceste balade cy ;
De par mon cueur la feray presenter
A ma Dame, ma seule desirance,
A qui pieça je le voulu donner
Treshumblement, de toute ma puissance.

Mon cueur est devenu hermite
En l'ermitage de Pensee ;
Car Fortune, la tresdespite,
Qui l'a haÿ mainte journee,
S'est nouvellement aliee,
Contre lui, aveques Tristesse,
Et l'ont banny hors de Lyesse ;
Place n'a ou puist demourer,
Fors ou boys de Merencolie :
Il est content de s'i logier ;
Si lui dis je que c'est folie.
Mainte parolle lui ay ditte,
Mais il ne l'a point escoutee ;
Mon parler riens ne lui proufite,
Sa voulenté y est fermee,
De legier ne seroit changee.
Il se gouverne par Destresse
Qui, contre son prouffit, ne cesse,
Nuit et jour, de le conseillier ;
De si pres lui tient compaignie
Qu'il ne peut ennuy delaissier :
Si lui dis je que c'est folie.
Pour ce sachiez, je m'en acquitte,
Belle tresloyaument amee,
Se lectre ne lui est escripte
Par vous ou nouvelle mandee,
Dont sa doleur soit allegee,
Il a fait son veu et promesse
De renoncer a la richesse
De Plaisir et de Doulx Penser,
Et aprés ce, toute sa vie,
L'abit de Desconfort porter :
Si lui dis je que c'est folie.
Se par vous n'est, Belle sans per,
Pour quelque chose que lui die,
Mon cueur ne se veult conforter ;
Si lui dis je que c'est folie.

Dangier, je vous giette mon gant,
Vous apellant de traïson,
Devant le Dieu d'Amours puissant
Qui me fera de vous raison :
Car vous m'avez mainte saison
Fait douleur a tort endurer,
Et me faittes loings demourer
De la nompareille de France.
Mais vous l'avez tousjours d'usance
De grever loyaulx amoureux,
Et pour ce que je sui l'un d'eulx,
Pour eulx et moy prens la querelle ;
Par Dieu, vilain, vous y mourrés
Par mes mains, point ne le vous celle,
S'a Leauté ne vous rendés !
Comment avez vous d'orgueil tant
Que vous osez, sans achoison,
Tourmenter aucun vray amant
Qui, de cueur et d'entencion,
Sert Amours sans condicion ?
Certes moult estes a blasmer,
Pensez doncques de l'amender,
En laissant vostre mal vueillance,
Et, par treshumble repentance,
Alez crier mercy a ceulx
Que vous avez fais douloreux,
Et qui vous ont trouvé rebelle.
Autrement pour seur vous tenez
Que de gage je vous appelle,
S'a Leauté ne vous rendés.
Vous estes tous temps mal pensant
Et plain de faulse soupeçon ;
Ce vous vient de mauvais talant,
Nourry en courage felon.
Quel mal ou ennuy vous fait on,
Se par amours on veult amer,
Pour plus aise le temps passer
En lyee, joyeuse Plaisance ?
C'est gracieuse desirance.
Pour ce, faulx, vilain, orgueillieux,
Changiez voz vouloirs oultragieux,
Ou je vous feray guerre telle
Que, sans faillir, vous trouverés
Qu'elle vauldra pis que mortelle,
S'a Leauté ne vous rendés !

Se Dieu plaist, briefment la nuee
De ma tristesse passera,
Belle tresloyaument amee,
Et le beau temps se moustrera :
Mais savez vous quant ce sera ?
Quant le doulx souleil gracieux
De vostre beauté entrera
Par les fenestres de mes yeulx.
Lors la chambre de ma pensee
De grant plaisance reluira
Et sera de joye paree,
Adonc mon cueur s'esveillera,
Qui en dueil dormy long temps a.
Plus ne dormira, se m'aid Dieux,
Quant ceste clarté le ferra
Par les fenestres de mes yeulx.
Helas ! quant vendra la journee
Qu'ainsi avenir me pourra ?
Ma maistresse tresdesiree,
Pensez vous que brief avendra ?
Car mon cueur tousjours languira
En ennuy, sans point avoir mieulx,
Jusqu'a tant que cecy verra
Par les fenestres de mes yeulx.
De reconfort mon cueur aura
Autant que nul dessoubz les cieulx,
Belle, quant vous regardera
Par les fenestres de mes yeulx.

Au court jeu de tables jouer
Amour me fait moult longuement ;
Car tousjours me charge garder
Le point d'atentte seulement,
En me disant que vrayement
Se ce point lye sçay tenir,
Qu'au derrain je doy, sans mentir
Gaangnier le jeu entierement.
Je suy pris et ne puis entrer
Ou point que desire souvent ;
Dieu me doint une fois gietter
Chance qui soit aucunement
A mon propos, car autrement
Mon cueur sera pis que martir,
Se ne puis, ainsi qu'ay desir,
Gaangnier le jeu entierement.
Fortune fait souvent tourner
Les dez contre moy mallement ;
Mais Espoir, mon bon conseillier,
M'a dit et promis seurement
Que Loyauté prochainement
Fera Bon Eur vers moy veni
Qui me fera, a mon plaisir,
Gaangnier le jeu entierement.
Je vous supply treshumblement,
Amour, aprenez moy comment
J'asserray les dez sans faillir ;
Par quoy puisse, sans plus languir,
Gaangnier le jeu entierement.

Vous, soiés la tresbien venue
Vers mon cueur, Joyeuse Nouvelle,
Avez vous point ma Dame veue ?
Contez moy quelque chose d'elle.
Dittes moy, n'est elle pas telle
Qu'estoit, quant derrenierement,
Pour m'oster de merencolie,
M'escrivy amoureusement :
« C'estes vous de qui suis amye. »
Son vouloir, jamais ne se mue,
Ce croy je, mais tient la querelle
De Leauté, qu'a retenue
Sa plus prochainne damoiselle ;
Bien le moustre, sans que le celle
Qu'elle se maintient leaument,
Quant lui plaist, dont je la mercie,
Me mander si tresdoulcement :
« C'estes vous de qui suis amye. »
Pour le plus eureux soubz la nue
Me tiens, quant m'amye s'appelle ;
Car en tous lieux ou est congneue
Chascun la nomme la plus belle.
Dieu doint que, maugré le rebelle
Dangier, je la voye briefment,
Et que de sa bouche me die :
« Amy, pensez que seulement
C'estes vous de qui suis amye. »
J'ay en mon cueur joyeusement
Escript, afin que ne l'oublie,
Ce refrain qu'ayme chierement :
C'estes vous de qui suis amye.

Trop long temps vous voy sommeillier,
Mon cueur, en dueil et desplaisir ;
Vueilliez vous, ce jour, esveillier :
Alons au bois le may cueillir,
Pour la coustume maintenir.
Nous orrons des oyseaulx le glay
Dont ilz font les bois retentir,
Ce premier jour du mois de May.
Le Dieu d'Amours est coustumier,
A ce jour, de feste tenir,
Pour amoureux cueurs festier
Qui desirent de le servir ;
Pour ce fait les arbres couvrir
De fleurs et les champs de vert gay,
Pour la feste plus embellir,
Ce premier jour du mois de May.
Bien sçay, mon cueur, que faulx Dangier
Vous fait mainte paine souffrir ;
Car il vous fait trop eslongnier
Celle qui est vostre desir.
Pour tant vous fault esbat querir ;
Mieux conseillier je ne vous sçay
Pour vostre douleur amendrir,
Ce premier jour du mois de May.
Ma Dame, mon seul souvenir,
En cent jours n'auroye loisir
De vous raconter, tout au vray,
Le mal qui tient mon cueur martir,
Ce premier jour du mois de May !

J'ay mis en escript mes souhais
Ou plus parfont de mon penser ;
Et combien, quant je les ay fais,
Que peu me peuent proufiter,
Je ne les vouldroie donner
Pour nul or qu'on me sceust offrir,
En esperant, qu'au par aler,
De mille l'un puist avenir.
Par la foy de mon corps ! jamais
Mon cueur ne se peut d'eulx lasser ;
Car si richement sont pourtrais
Que souvent les vient regarder
Et s'i esbat pour temps passer,
En disant par ardant desir :
Dieu doint que, pour me conforter,
De mille l'un puist avenir !
C'est merveille, quant je me tais,
Que j'oy mon cueur ainsi parler ;
Et tient avec Amour ses plais,
Que tousjours veult acompaignier ;
Car il dit que des biens d'amer
Cent mille lui veult departir ;
Plus ne quier, mais que, sans tarder,
De mille l'un puist avenir.
Vueilliez a mon cueur accorder,
Sans par parolles le mener,
Amour, que, par vostre plaisir,
Des biens que lui voulez donner
De mille l'un puist avenir.

Par le commandement d'Amours
Et de la plus belle de France,
J'enforcis mon chastel tousjours
Appellé Joyeuse Plaisance,
Assis sur roche d'Esperance ;
Avitaillié l'ay de Confort :
Contre Dangier et sa puissance
Je le tendray jusqu'a la mort.
En ce chastel y a trois tours,
Dont l'une se nomme Fiance
D'avoir briefment loyal secours,
Et la seconde Souvenance,
La tierce Ferme Desirance.
Ainsi le chastel est si fort
Que nul n'y peut faire grevance ;
Je le tendray jusqu'a la mort.
Combien que Dangier, par faulx tours,
De le m'oster souvent s'avance,
Mais il trouvera le rebours,
Se Dieu plaist, de sa mal vueillance.
Bon Droit est de mon aliance,
Loyauté et lui sont d'accort
De m'aidier ; pour ce, sans doubtance
Je le tendray jusqu'a la mort.
Faisons bon guet sans decevance
Et assaillons par ordonnance,
Mon cueur, Dangier qui nous fait tort ;
Se prandre le puis par vaillance,
Je le tendray jusqu'a la mort !

La premiere fois, ma Maistresse,
Qu'en vostre presence vendray,
Si ravy seray de liesse
Qu'a vous parler je ne pouray ;
Toute contenance perdray,
Car, quant vostre beauté luira
Sur moy, si fort esbloïra
Mes yeulx que je ne verray goutte ;
Mon cueur aussi se pasmera,
C'est une chose que fort doubte.
Pour ce, nompareille Princesse,
Quant ainsi devant vous seray,
Vueilliez, par vostre grant humblesse,
Me pardonner, se je ne sçay
Parler a vous comme devray ;
Mais tost aprés s'asseurera
Mon cueur et puis vous contera
Son fait, mais que nul ne l'escoute ;
Dangier grant guet sur lui fera,
C'est une chose que fort doubte.
Et se mettra souvent en presse
D'ouir tout ce que je diray
Mais je pense que par sagesse
Si tresbien me gouverneray
Et telle maniere tendray
Que faulx Dangier trompé sera,
Ne nulle riens n'appercevra ;
Si mettra il sa painne toute
D'espier tout ce qu'il pourra ;
C'est une chose que fort doubte.

Me mocqués vous, Joyeux Espoir ?
Par parolles trop me menés,
Pensez vous de me decevoir ?
Chascun jour vous me promettés
Que briefment veoir me ferés
Ma Dame, la gente Princesse,
Qui a mon cueur entierement ;
Pour Dieu, tenés vostre promesse,
Car trop ennuie qui attent !
Il a long temps, pour dire voir,
Que tout mon estat congnoissés.
N'ay je fait mon loyal devoir
D'endurer, comme bien savés ?
Ouil, ce croy je, plus qu'assés.
Temps est que me donnez liesse ;
Desservie l'ay loyaument.
Pardonnez moy se je vous presse,
Car trop ennuie qui attent.
Ne me mettez a nonchaloir,
Honte sera se me failliés,
Veu que me fie, main et soir,
En tout ce que faire vouldrés.
Se mieulx faire ne me povés,
Au moins moustrez moy ma maistresse
Une fois, pour aucunement
Allegier le mal qui me blesse :
Car trop ennuie qui attent !
Espoir, tousjours vous m'asseurés
Que bien mon fait ordonnerés :
Bel me parlés, je le confesse.
Mais tant y mettés longuement
Que je languis en grant destresse,
Car trop ennuie qui attent.

Le premier jour du mois de May
S'acquitte vers moy grandement ;
Car, ainsi qu'a present je n'ay
En mon cueur que dueil et tourment,
Il est aussi pareillement
Troublé, plain de vent et de pluie ;
Estre souloit tout autrement,
Ou temps qu'ay congneu en ma vie.
Je croy qu'il se mect en essay
De m'acompaignier loyaument ;
Content m'en tiens, pour dire vray,
Car meschans, en leur pensement,
Reçoivent grand allegement,
Quant en leurs maulx ont compaignie ;
Essayé l'ay certainement
Ou temps qu'ay congneu en ma vie.
Las ! j'ay veu May joyeux et gay
Et si plaisant a toute gent
Que raconter au long ne sçay
Le plaisir et esbatement
Qu'avoit en son commandement ;
Car Amour, en son abbaye,
Le tenoit chief de son couvent,
Ou tempsqu'ay congneu en ma vie.
Le temps va je ne sçay comment,
Dieu l'amende prouchainnement !
Car Plaisance est endormie,
Qui souloit vivre lyement,
Ou temps qu'ay congneu en ma vie.

Pour Dieu, gardez bien Souvenir
Enclos dedens vostre pensee,
Ne le laissiez dehors yssir,
Belle tresloyaument amee.
Faictes que chascune journee
Vous ramentoive bien souvent
La maniere quoy et comment,
Ja pieça, me feistes promesse,
Quant vous retins premierement
Ma Dame, ma seule maistresse.
Vous savez que, par Franc Desir
Et Loyal Amour conseillee,
Me deistes que, sans departir,
De m'amer estiés fermee,
Tant comme j'auroye duree.
Je metz en votre jugement
Se ma bouche dit vray ou ment.
Si tiens que parler de princesse
Vient du cueur, sans decevement,
Ma Dame, ma seule maistresse.
Non pour tant, me fault vous ouvrir
La doubte qu'en moy est entree,
C'est que j'ay paeur, sans vous mentir,
Que ne m'ayez, tresbelle nee,
Mis en oubly ; car mainte annee
Suis loingtain de vous longuement,
Et n'oy de vous aucunement
Nouvelle pour avoir liesse ;
Pour quoy vis doloreusement,
Ma Dame, ma seule maistresse.
Nul remede ne sçay querir
Dont ma doleur soit alegee,
Fors que souvent vous requerir
Que la foy que m'avez donnee
Soit par vous loyaument gardee.
Car vous congnoissiez clerement
Que, par votre commandement,
Ay despendu de ma jeunesse
Pour vous attendre seulement,
Ma Dame, ma seule maistresse.
Plus ne vous couvient esclarsir
La chose que vous ay comptee ;
Vous la congnoissiez, sans faillir :
Pour ce soyez bien advisee
Que je ne vous treuve muee.
Car, s'en vous treuve changement,
Je requerray tout haultement
Devant l'amoureuse Deesse
Que j'aye de vous vengement,
Ma Dame, ma seule maistresse.
Se je puis veoir seurement
Que m'amés tousjours loyaument,
Content suis de passer destresse
En vous servant joyeusement,
Ma Dame, ma seule maistresse.

Helas ! helas ! qui a laissié entrer
Devers mon cueur Doloreuse Nouvelle ?
Conté lui a plainement, sans celer,
Que sa Dame, la tresplaisant et belle,
Qu'il a long temps tresloyaument servie,
Est a present en griefve maladie ;
Dont il est cheu en desespoir si fort
Qu'il souhaide piteusement la mort
Et dit qu'il est ennuyé de sa vie.
Je suis alé pour le reconforter,
En lui priant qu'il n'ait nul soussy d'elle,
Car, se Dieu plaist, il orra brief conter
Que ce n'est pas maladie mortelle,
Et que sera prochainement guerye.
Mais ne lui chault de chose que lui dye,
Ainçois en pleurs a tousjours son ressort
Par Tristesse, qui asprement le mort,
Et dit qu'il est ennuyé de sa vie.
Quant je lui dy qu'il ne se doit doubter,
Car Fortune n'est pas si trescruelle,
Qu'elle voulsist hors de ce monde oster
Celle qui est des princesses l'estoille,
Qui partout luist des biens dont est garnie ;
Il me respond qu'il est foul qui se fie
En Fortune, qui a fait a maint tort.
Ainsi ne voult recevoir reconfort
Et dit qu'il est ennuyé de sa vie.
Dieu tout puissant, par vostre courtoisie,
Guerissez la, ou mon cueur vous supplie
Que vous souffrez que la mort son effort
Face sur lui, car il en est d'accort
Et dit qu'il est ennuyé de sa vie !

Sitost que l'autre jour j'ouy
Que ma souveraine sans per
Estoit guerie, Dieu mercy,
Je m'en alay sans point tarder
Vers mon cueur pour le lui conter ;
Mais certes tant le desiroit,
Qu'a paine croire le povoit,
Pour la grant amour qu'a en elle,
Et souvent a par soy disoit :
Saint Gabriel, bonne nouvelle !
Je lui dis :« Mon cueur, je vous pry,
Ne vueilliez croire ne penser
Que moy, qui vous suy vray amy,
Vous vueille mensonges trouver,
Pour en vain vous reconforter.
Car trop mieulx taire me vaudroit
Que le dire, se vray n'estoit ;
Mais la verité si est telle :
Soyez joyeulx, comment qu'il soit.
Saint Gabriel, bonne nouvelle ! »
Alors mon cueur me respondy :
« Croire vous vueil, sans plus doubter,
Et tout le courrous et soussy
Qu'il m'a convenu endurer,
En joye le vueil retourner. »
Puis aprés, ses yeulx essuyoit,
Que de plourer moilliez avoit,
Disant :« Il est temps que rappelle
Espoir, qui delaissié m'avoit :
Saint Gabriel, bonne nouvelle ! »
Il me dist aussi qu'il feroit,
Dedens l'amoureuse chappelle,
Chanter la messe qu'il nommoit
« Saint Gabriel bonne nouvelle. »

Las ! Mort qui t'a fait si hardie,
De prendre la noble Princesse
Qui estoit mon confort, ma vie,
Mon bien, mon plaisir, ma richesse !
Puis que tu as prins ma maistresse,
Prens moy aussi son serviteur,
Car j'ayme mieulx prouchainnement
Mourir que languir en tourment,
En paine, soussi et doleur !
Las ! de tous biens estoit garnie
Et en droitte fleur de jeunesse !
Je pry a Dieu qu'il te maudie,
Faulse Mort, plaine de rudesse !
Se prise l'eusses en vieillesse,
Ce ne fust pas si grant rigueur ;
Mais prise l'as hastivement,
Et m'as laissié piteusement
En paine, soussi et doleur.
Las ! je suy seul, sans compaignie !
Adieu ma Dame, ma lyesse !
Or est nostre amour departie,
Non pour tant, je vous fais promesse
Que de prieres, a largesse,
Morte vous serviray de cueur,
Sans oublier aucunement ;
Et vous regretteray souvent
En paine, soussi et doleur.
Dieu, sur tout souverain Seigneur,
Ordonnez, par grace et doulceur,
De l'ame d'elle, tellement
Qu'elle ne soit pas longuement
En paine, soussy et doleur !

J'ay aux eschés joué devant Amours,
Pour passer temps, avecques faulx Dangier,
Et seurement me suy gardé tousjours,
Sans riens perdre jusques au derrenier
Que Fortune lui est venu aidier.
Et par meschief, que maudite soit elle !
A ma Dame prise soudainnement ;
Par quoy suy mat, je le voy clerement,
Se je ne fais une Dame nouvelle.
En ma Dame j'avoye mon secours,
Plus qu'en autre, car souvent d'encombrier
Me delivroit, quant venoit a son cours,
Et en gardes faisoit mon jeu lier ;
Je n'avoye pion, ne chevalier,
Auffin, ne rocq qui peussent ma querelle
Si bien aidier. Je y pert vrayement ;
Car j'ay perdu mon jeu entierement,
Se je ne fais une Dame nouvelle.
Je ne me sçay jamais garder des tours
De Fortune, qui maintesfoiz changier
A fait mon jeu et tourner a rebours ;
Mon dommage scet bien tost espier,
Elle m'assault sans point me deffier :
Par mon serement, oncques ne congneu telle !
En jeu party suy si estrangement
Que je me rens et n'y voy sauvement,
Se je ne fais une Dame nouvelle.

Je me souloye pourpenser
Au commencement de l'annee,
Quel don je pourroye donner
A ma Dame la bien amee :
Or suis hors de ceste pensee,
Car Mort l'a mise soubz la lame,
Et l'a hors de ce monde ostee :
Je pry a Dieu qu'il en ait l'ame.
Non pour tant, pour tousjours garder
La coustume que j'ay usee,
Et pour a toutes gens moustrer
Que pas n'ay ma Dame oubliee,
De messes je l'ay estrenée ;
Car ce me seroit trop de blasme
De l'oublier ceste journee,
Je pry a Dieuqu'il en ait l'ame.
Tellement lui puist prouffiter
Ma priere que confortee
Soit son ame, sans point tarder,
Et de ses bienfais guerdonnee,
En Paradis et couronnee
Comme la plus loyalle Dame
Qu'en son vivant j'aye trouvee :
Je pry a Dieu qu'il en ait l'ame.
Quant je pense a la renommee
Des grans biens dont estoit paree,
Mon povre cueur de dueil se pasme ;
De lui souvent est regrettee :
Je pry a Dieu qu'il en ait l'ame.

Quant Souvenir me ramentoit
La grant beauté dont estoit plaine,
Celle que mon cueur appelloit
Sa seule Dame souveraine,
De tous biens la vraye fontaine,
Qui est morte nouvellement,
Je dy, en pleurant tendrement :
Ce monde n'est que chose vaine !
Ou vieil temps grant renom couroit
De Creseide, Yseud, Elaine
Et maintes autres qu'on nommoit
Parfaittes en beauté haultaine.
Mais, au derrain, en son demaine
La Mort les prist piteusement ;
Par quoy puis veoir clerement
Ce monde n'est que chose vaine.
La Mort a voulu et vouldroit,
Bien le congnois, mettre sa paine
De destruire, s'elle povoit,
Liesse et Plaisance Mondaine,
Quant tant de belles dames maine
Hors du monde ; car vrayement
Sans elles, a mon jugement,
Ce monde n'est que chose vaine.
Amours, pour verité certaine,
Mort vous guerrie fellement ;
Se n'y trouvez amendement,
Ce monde n'est que chose vaine.

Le premier jour du mois de May,
Trouvé me suis en compaignie
Qui estoit, pour dire le vray,
De gracieuseté garnie ;
Et, pour oster merencolie,
Fut ordonné qu'on choisiroit,
Comme Fortune donneroit,
La fueille plaine de verdure
Ou la fleur pour toute l'annee ;
Si prins la fueille pour livree,
Comme lors fut mon aventure.
Tantost aprés je m'avisay
Qu'a bon droit je l'avoye choisie
Car, puis que par Mort perdu ay
La fleur, de tous biens enrichie,
Qui estoit ma Dame, m'amie,
Et qui de sa grace m'amoit
Et pour son amy me tenoit,
Mon cueur d'autre flour n'a plus cure ;
Adonc congneu que ma pensee
Acordoit a ma destinee,
Comme lors fut mon aventure.
Pour ce la fueille porteray
Cest an, sans que point je l'oublie ;
Et a mon povair me tendray
Entierement de sa partie ;
Je n'ay de nulle flour envie
(Porte la qui porter la doit) :
Car la fleur, que mon cueur amoit
Plus que nulle autre creature,
Est hors de ce monde passee,
Qui son amour m'avoit donnee,
Comme lors fut mon aventure.
Il n'est fueille ne fleur qui dure
Que pour un temps, car esprouvee
J'ay la chose que j'ay contee,
Comme lors fut mon aventure.

Le lendemain du premier jour de May,
Dedens mon lit ainsi que je dormoye,
Au point du jour m'avint que je songay
Que devant moy une fleur je veoye
Qui me disoit :« Amy, je me souloye
En toy fier, car pieça mon party
Tu tenoies, mais mis l'as en oubly,
En soustenant la fueille contre moy ;
J'ay merveille que tu veulx faire ainsi :
Riens n'ay meffait, se pense je, vers toy. »
Tout esbahy alors je me trouvay.
Si respondy, au mieulx que je savoye :
« Tresbelle fleur, oncques je ne pensay
Faire chose qui desplaire te doye :
Se, pour esbat, Aventure m'envoye
Que je serve la fueille cest an cy,
Doy je pour tant estre de toy banny ?
Nennil certes, je fais comme je doy :
Et se je tiens le party qu'ay choisy,
Riens n'ay meffait, ce pense je, vers toy.
Car non pour tant, honneur te porteray
De bon vouloir, quelque part que je soye,
Tout pour l'amour d'une fleur que j'amay
Ou temps passé. Dieu doint que je la voye
En Paradis, aprés ma mort, en joye !
Et pour ce, fleur, chierement je te pry,
Ne te plains plus, car cause n'as pourquoy,
Puis que je fais ainsi que tenu suy :
Rien n'ay meffait, ce pense je, vers toy.
La verité est telle que je dy,
J'en fais juge Amour, le puissant roy ;
Tresdoulce fleur, point ne te cry mercy,
Riens n'ay meffait, se pense je, vers toy ! »

En la forest d'Ennuyeuse Tristesse,
Un jour m'avint qu'a par moy cheminoye,
Si rencontray l'Amoureuse Deesse
Qui m'appella, demandant ou j'aloye.
Je respondy que, par Fortune, estoye
Mis en exil en ce bois, long temps a,
Et qu'a bon droit appeller me povoye
L'omme esgaré qui ne scet ou il va.
En sousriant, par sa tresgrant, humblesse,
Me respondy :« Amy, se je savoye
Pourquoy tu es mis en ceste destresse,
A mon povair voulentiers t'ayderoye ;
Car, ja pieça, je mis ton cueur en voye
De tout plaisir, ne sçay qui l'en osta ;
Or me desplaist qu'a present je te voye
L'omme esgaré qui ne scet ou il va.
- Helas ! dis je, souverainne Princesse,
Mon fait savés, pourquoy le vous diroye ?
C'est par la Mort qui fait a tous rudesse,
Qui m'a tollu celle que tant amoye,
En qui estoit tout l'espoir que j'avoye,
Qui me guidoit, si bien m'acompaigna
En son vivant, que point ne me trouvoye
L'omme esgaré qui ne scet ou il va.
Aveugle suy, ne sçay ou aler doye ;
De mon baston, affin que ne forvoye,
Je vois tastant mon chemin ça et la ;
C'est grant pitié qu'il couvient que je soye
L'omme esgaré qui ne scet ou il va ! »

J'ay esté de la compaignie
Des amoureux moult longuement,
Et m'a Amour, dont le mercie,
Donné de ses biens largement ;
Mais au derrain, ne sçay comment,
Mon fait est venu au contraire ;
Et, a parler ouvertement,
Tout est rompu, c'est a refaire.
Certes, je ne cuidoye mie
Qu'en amer eust tel changement ;
Car chascun dit que c'est la vie
Ou il a plus d'esbatement ;
Helas ! j'ay trouvé autrement ;
Car, quant en l'amoureux repaire
Cuidoye vivre seurement,
Tout est rompu, c'est a reffaire.
Au fort, en Amour je m'affye
Qui m'aidera aucunement,
Pour l'amour de sa seigneurie
Que j'ay servie loyaument ;
N'oncques ne fis, par mon serement,
Chose qui lui doye desplaire,
Et, non pourtant, estrangement
Tout est rompu, c'est a refaire.
Amour, ordonnez tellement
Que j'aye cause de me taire,
Sans plus dire de cueur dolent :
Tout est rompu, c'est a reffaire.

Plaisant Beauté mon cueur nasvra,
Ja pieça, si tresdurement
Qu'en la fievre d'Amours entra,
Qui l'a tenu moult asprement ;
Mais, de nouvel, presentement,
Un bon medecin qu'on appelle
Nonchaloir, que tiens pour amy,
M'a guery, la sienne mercy,
Se la playe ne renouvelle.
Quant mon cueur tout sain se trouva,
Il l'en mercia grandement
Et humblement lui demanda
S'en santé seroit longuement ?
Il respondy tressagement :
« Mais que gardes bien ta fourcelle
Du vent d'Amours qui te fery,
Tu es en bon point jusqu'a cy,
Se la playe ne renouvelle.
L'embusche de Plaisir entra
Parmy tes yeulx soutivement ;
Jennesse ce mal pourchassa,
Qui t'avoit en gouvernement
Et puis bouta priveement
Dedens ton logis l'estincelle
D'Ardant Desir, qui tout ardy ;
Lors fus nasvré, or t'ay guery,
Se la playe ne renouvelle. »

Le beau souleil, le jour saint Valentin
Qui apportoit sa chandelle alumee,
N'a pas long temps, entra un bien matin
Priveement en ma chambre fermee.
Celle clarté, qu'il avoit apportee,
Si m'esveilla du somme de Soussy
Ou j'avoye toute la nuit dormy
Sur le dur lit d'Ennuieuse Pensee.
Ce jour aussi, pour partir leur butin
Des biens d'Amours, faisoient assemblee
Tous les oyseaulx, qui parlans leur latin,
Crioyent fort, demandans la livree
Que Nature leur avoit ordonnee :
C'estoit d'un per, comme chascun choisy.
Si ne me peu rendormir, pour leur cry,
Sur le dur lit d'Ennuieuse Pensee.
Lors en moillant de larmes mon coessin,
Je regrettay ma dure destinee,
Disant :« Oyseaulx, je vous voy en chemin
De tout plaisir et joye desiree ;
Chascun de vous a per qui lui agree,
Et point n'en ay, car Mort, qui m'a trahy,
A prins mon per, dont en dueil je languy
Sur le dur lit d'Ennuieuse Pensee. »
Saint Valentin choisissent ceste annee
Ceulx et celles de l'amoureux party ;
Seul me tendray, de Confort desgarny,
Sur le dur lit d'Ennuieuse Pensee !

Mon cueur dormant en Nonchaloir,
Reveilliez vous joyeusement,
Je vous fais nouvelles savoir,
Qui vous doit plaire grandement ;
Il est vray que presentement
Une Dame treshonnoree
En toute bonne renommee,
Desire de vous acheter,
Dont je suy joyeux et d'accort ;
Pour vous, son cueur me veult donner
Sans departir, jusqu'a la mort.
Ce change doy je recevoir
En grant gré tresjoyeusement ;
Or vous charge d'entier povair,
Si chier et tant estroittement
Que je puis, plus que loyaument
Soit par vous cherie et amee ;
Et en tous lieux, nuit et journee,
L'acompaignez, sans la laissier,
Tant que j'en aye bon rapport ;
Il vous couvient sien demourer,
Sans departir, jusqu'a la mort.
Alez vous logier ou manoir
De son tresgracieux corps gent,
Pour y demourer main et soir,
Et l'onnourer entierement.
Car, par son bon commandement,
Lieutenant vous veult ordonner
De son cueur, en joyeux deport ;
Pensés de bien vous gouverner,
Sans departir, jusqu'a la mort.

Belle, se ne m'osez donner
De voz doulx baisiers amoureux,
Pour paour de Dangier courroucer,
Qui tousjours est fel et crueux,
J'en embleray bien un ou deux ;
Mais que n'y prenez desplaisir
Et que le vueilliez consentir,
Maugré Dangier et ses conseulx.
De ce faulx vilain aveugler,
Dieu scet se j'en suy desireux ;
Nul ne le peut aprivoiser,
Tous temps est si soupeçonneux
Qu'en penser languist doloreux
Quant il voit Plaisance venir ;
Mais elle se scet bien chevir,
Maugré Dangier et ses conseulx.
Quant estroit la cuide garder,
Hardy Cueur, secret et eureux,
S'avecques lui scet amener
Avis Bon et Aventureux,
Desguisé soubz Maintien Honteux,
Bien peuent Dangier endormir ;
Lors Plaisance fait son desir,
Maugré Dangier et ses conseulx.
Bien dessert guerdon plantureux
Advis, qui scet si bien servir
Au besoing et trouver loisir,
Maugré Dangier et ses conseulx.

J'ay fait l'obseque de ma Dame
Dedens le moustier amoureux,
Et le service pour son ame
A chanté Penser Doloreux ;
Mains sierges de Soupirs Piteux
Ont esté en son luminaire ;
Aussi j'ay fait la tombe faire
De Regrez, tous de lermes pains :
Et tout entour, moult richement,
Est escript : Cy gist vrayement
Le tresor de tous biens mondains.
Dessus elle gist une lame
Faicte d'or et de saffirs bleux,
Car saffir est nommé la jame
De Loyauté, et l'or eureux.
Bien lui appartiennent ces deux ;
Car Eur et Loyauté pourtraire
Voulu, en la tresdebonnaire,
Dieu qui la fist de ses deux mains
Et fourma merveilleusement :
C'estoit, a parler plainnement,
Le tresor de tous biens mondains !
N'en parlons plus : mon cueur se pasme
Quant il oyt les fais vertueux
D'elle, qui estoit sans nul blasme,
Comme jurent celles et ceulx
Qui congnoissoyent ses conseulx ;
Si croy que Dieu la voulu traire
Vers lui, pour parer son repaire
De Paradis ou sont les saints ;
Car c'est d'elle bel parement,
Que l'en nommoit communement
Le tresor de tous biens mondains.
De riens ne servent plours ne plains :
Tous mourrons, ou tart ou briefment ;
Nul ne peut garder longuement
Le tresor de tous biens mondains.

Puis que Mort a prins ma maistresse,
Que sur toutes amer souloye,
Mourir me convient en tristesse ;
Certes plus vivre ne pourroye.
Pour ce, par deffautte de joye,
Tresmalade, mon testament
J'ay mis en escript doloreux,
Lequel je presente humblement
Devant tous loyaulx amoureux.
Premierement, a la haultesse
Du Dieu d'Amours donne et envoye
Mon esperit, et en humblesse
Lui supplie qu'il le convoye
En son Paradis et pourvoye ;
Car je jure que loyaument
L'a servi de vueil desireux ;
Advouer le puis vrayement
Devanttous loyaulx amoureux.
Oultre plus, vueil que la richesse
Des biens d'Amours qu'avoir souloye
Departie soit a largesse
A vrais amans, et ne vouldroye
Que faulx amans, par nulle voye,
En eussent part aucunement ;
Oncques n'euz amistié a eulx ;
Je le prans sur mon sauvement
Devant tous loyaux amoureux.
Sans espargnier or ne monnoye,
Loyauté veult qu'enterré soye
En sa chappelle grandement ;
Dont je me tiens pour bien eureux,
Et l'en mercie chierement
Devant tous loyaux amoureux.

J'oy estrangement
Plusieurs gens parler,
Qui trop mallement
Se plaingnent d'amer ;
Car legierement,
Sans paine porter,
Vouldroyent briefment
A fin amener
Tout leur pensement.
C'est fait follement
D'ainsy desirer ;
Car qui loyaument
Veulent acquester
Bon guerdonnement,
Maint mal endurer
Leur fault, et souvent
A rebours trouver
Tout leur pensement.
S'Amour humblement
Veulent honnourer,
Et soingneusement
Servir, sans fausser,
Des biens largement
Leur fera donner ;
Mais, premierement,
Il veult esprouver
Tout leur pensement.

Balades, chançons et complaintes
Sont pour moy mises en oubly,
Car ennuy et pensees maintes
M'ont tenu long temps endormy.
Non pour tant, pour passer soussy,
Essaier vueil se je sauroye
Rimer, ainsi que je souloye.
Au meins j'en feray mon povoir,
Combien que je congnois et sçay
Que mon langage trouveray
Tout enroillié de Nonchaloir.
Plaisans parolles sont estaintes
En moy qui deviens rassoty ;
Au fort, je vendray aux attaintes
Quant beau parler m'aura failly.
Pour quoy pry ceulx qui m'ont oy
Langagier, quant pieça j'estoye
Jeune, nouvel et plain de joye,
Que vueillent excusé m'avoir.
Oncques mais je ne me trouvay
Si rude, car je suis, pour vray,
Tout enroillié de Nonchaloir.
Amoureux ont parolles paintes
Et langage frois et joly ;
Plaisance dont ilz sont accointes
Parle pour eulx ; en ce party
J'ay esté, or n'est plus ainsi ;
Alors de beau parler trouvoye
A bon marchié tant que vouloye ;
Si ay despendu mon savoir,
Et s'un peu espargnié en ay,
Il est, quant vendra a l'essay,
Tout enroillié de Nonchaloir.
Mon jubilé faire devroye,
Mais on diroit que me rendroye
Sans coup ferir, car Bon Espoir
M'a dit que renouvelleray ;
Pour ce, mon cueur fourbir feray
Tout enroillié de Nonchaloir !

L'Emplastre de Nonchaloir,
Que sus mon cueur pieça mis,
M'a guery, pour dire voir,
Si nettement que je suis
En bon point ; ne je ne puis
Plus avoir, jour de ma vie,
L'amoureuse maladie.
Si font mes yeulx leur povoir
D'espier par le pays,
S'ilz pourroient plus veoir
Plaisant Beauté, qui jadis
Fut l'un de mes ennemis,
Et mist en ma compaignie
L'amoureuse maladie.
Mes yeulx tense, main et soir,
Mais ilz sont si treshastis,
Et trop plains de leur vouloir :
Au fort, je les metz au pis,
Facent selon leur advis ;
Plus ne crains, dont Dieu mercie,
L'amoureuse maladie !
Quant je voy en doleur pris
Les amoureux, je m'en ris ;
Car je tiens pour grant folie,
L'amoureuse maladie !

Mon cueur m'a fait commandement
De venir vers vostre jeunesse,
Belle que j'ayme loyaument,
Comme doy faire ma Princesse.
Se vous demandés pour quoy esse ?
C'est pour savoir quant vous plaira
Alegier sa dure destresse.
Ma Dame, le sauray je ja ?
Ditez le par vostre serment ;
Je vous fais leale promesse :
Nul ne le saura, seulement
Fors que lui pour avoir leesse ;
Or lui moustrés qu'estes maistresse,
Et lui mandez qu'il guerira ;
Ou, s'il doit morir de destresse,
Ma Dame, le sauray je ja ?
Penser ne pourroit nullement
Que la douleur qui tant le blesse
Ne vous desplaise aucunement ;
Or faitez dont tant qu'elle cesse,
Et le remettés en l'adresse
D'Espoir, dont il party pieça ;
Respondez sans que plus vous presse :
Ma Dame, le sauray je ja ?

En regardant vers le païs de France,
Un jour m'avint, a Dovre sur la mer,
Qu'il me souvint de la doulce plaisance
Que souloye oudit pays trouver ;
Si commençay de cueur a souspirer,
Combien certes que grant bien me faisoit
De voir France que mon cueur amer doit.
Je m'avisay que c'estoit non savance
De telz souspirs dedens mon cueur garder,
Veu que je voy que la voye commence
De bonne paix, qui tous biens peut donner ;
Pour ce, tournay en confort mon penser.
Mais non pourtant mon cueur ne se lassoit
De voir France que mon cueur amer doit.
Alors chargay en la nef d'Esperance
Tous mes souhaitz, en leur priant d'aler
Oultre la mer, sans faire demourance,
Et a France de me recommander.
Or nous doint Dieu bonne paix sans tarder !
Adonc auray loisir, mais qu'ainsi soit,
De voir France que mon cueur amer doit.
Paix est tresor qu'on ne peut trop loer.
Je hé guerre, point ne la doy prisier ;
Destourbé m'a long temps, soit tort ou droit,
De voir France que mon cueur amer doit !

Priés pour paix, doulce Vierge Marie,
Royne des cieulx, et du monde maistresse,
Faictes prier, par vostre courtoisie,
Saints et saintes, et prenés vostre adresse
Vers vostre filz, requerant sa haultesse
Qu'il lui plaise son peuple regarder,
Que de son sang a voulu racheter,
En deboutant guerre qui tout desvoye ;
De prieres ne vous vueilliez lasser :
Priez pour paix, le vray tresor de joye !
Priez, prelas et gens de sainte vie,
Religieux ne dormez en peresse,
Priez, maistres et tous suivans clergie,
Car par guerre fault que l'estude cesse ;
Moustiers destruis sont sans qu'on les redresse,
Le service de Dieu vous fault laissier.
Quant ne povez en repos demourer,
Priez si fort que briefment Dieu vous oye ;
L'Eglise voult a ce vous ordonner :
Priez pour paix, le vray tresor de joye !
Priez, princes qui avez seigneurie,
Roys, ducs, contes, barons plains de noblesse,
Gentilz hommes avec chevalerie,
Car meschans gens surmontent gentillesse ;
En leurs mains ont toute vostre richesse,
Debatz les font en hault estat monter,
Vous le povez chascun jour veoir au cler,
Et sont riches de voz biens et monnoye
Dont vous deussiez le peuple suporter :
Priez pour paix, le vray tresor de joye !
Priez, peuple qui souffrez tirannie,
Car voz seigneurs sont en telle foiblesse
Qu'ilz ne peuent vous garder, par maistrie,
Ne vous aidier en vostre grant destresse ;
Loyaulx marchans, la selle si vous blesse
Fort sur le dox ; chascun vous vient presser
Et ne povez marchandise mener,
Car vous n'avez seur passage ne voye,
Et maint peril vous couvient il passer :
Priez pour paix, le vray tresor de joye !
Priez, galans joyeux en compaignie,
Qui despendre desirez a largesse,
Guerre vous tient la bourse desgarnie ;
Priez, amans, qui voulez en liesse
Servir amours, car guerre, par rudesse,
Vous destourbe de voz dames hanter,
Qui maintesfoiz fait leurs vouloirs tourner ;
Et quant tenez le bout de la couroye,
Un estrangier si le vous vient oster :
Priez pour paix, le vray tresor de joye !
Dieu tout puissant nous vueille conforter
Toutes choses en terre, ciel et mer ;
Priez vers lui que brief en tout pourvoye,
En lui seul est de tous maulx amender :
Priez pour paix, le vray tresor de joye !

Je, qui suis Dieu des amoureux,
Prince de joyeuse plaisance,
A toutes celles et a ceulx
Qui sont de mon obeissance,
Requier qu'a toute leur puissance
Me viengnent aidier et servir,
Pour l'outrecuidance punir
D'aucuns qui, par leur janglerie,
Veulent, par force, conquerir
Des grans biens de ma seigneurie.
Car Garencieres, l'un d'entr'eulx,
Si dit en sa folle vantance,
Pour faire le chevalereux,
Qu'avant yer, par sa grant vaillance,
Luy et son cueur, d'une aliance,
Furent devant Beauté courir.
Je ne luy vy pas, sans faillir,
Mais croy qu'il soit en resverie,
Car si pres n'oseroit venir
Des grans biens de ma seigneurie !
Il dit qu'il est tant douloureux,
Et qu'il est mort sans recouvrance ;
Mais bien seroit il maleureux
Qui donneroit en ce creance.
On peut veoir que celle penance
Qu'il lui a couvenu souffrir
N'a fait son visage pallir
Ne amaigrir de maladie :
Ainsi se moque, pour chevir,
Des grans biens de ma seigneurie.
Sur tous, me plaist le retenir
Roy des heraulx pour bien mentir ;
Cest office je luy ottrie.
C'est ce que lui vueil departir
Des grans biens de ma seigneurie !

En acquittant nostre temps vers Jeunesse,
Le nouvel an et la saison jolie,
Plains de plaisir et de toute liesse,
Qui chascun d'eulx chierement nous en prie,
Venuz sommes en ceste mommerie,
Belles, bonnes, plaisans et gracieuses,
Prestz de dancer et faire chiere lie,
Pour resveillier voz pensees joieuses.
Or, bannissiez de vous toute peresse,
Ennuy, soussy avec merencolie,
Car froit yver, qui ne veult que rudesse,
Est desconfit et couvient qu'il s'en fuye ;
Avril et May amainent doulce vie
Avecques eulx ; pour ce, soyez soingneuses
De recevoir leur plaisant compaignie
Pour resveillier voz pensees joieuses.
Venus aussi, la tresnoble Deesse,
Qui sur femmes doit avoir la maistrie,
Vous envoye de confort a largesse,
Et Plaisance de grans biens enrichie,
En vous chargeant que de vostre partie
Vous acquittiés sans estre dangereuses :
Aidier vous veult, sans que point vous oublie,
Pour resveillier voz pensees joyeuses !

Bien moustrez, printemps gracieux,
De quel mestier savez servir,
Car yver fait cueurs ennuieux
Et vous les faictes resjouir ;
Si tost, comme il vous voit venir,
Lui et sa meschant retenue
Sont contrains et prestz de fuir,
A vostre joyeuse venue.
Yver fait champs et arbres vieulx,
Leurs barbes de neige blanchir,
Et est si froit, ort et pluieux,
Qu'emprés le feu couvient croupir.
On ne peut hors des huis yssir,
Comme un oisel qui est en mue ;
Mais vous faittes tout rajeunir,
A vostre joyeuse venue.
Yver fait le souleil, es cieulx,
Du mantel des nues couvrir ;
Or maintenant, loué soit Dieux,
Vous estes venu esclersir
Toutes choses et embellir ;
Yver a sa peine perdue,
Car l'an nouvel l'a fait bannir,
A vostre joyeuse venue !

Je fu en fleur ou temps passé d'enfance,
Et puis aprés devins fruit en jeunesse ;
Lors m'abaty de l'arbre de Plaisance,
Vert et non meur, Folie, ma maistresse.
Et pour cela, Raison qui tout redresse
A son plaisir, sans tort ou mesprison,
M'a a bon droit, par sa tresgrant sagesse,
Mis pour meurir ou feurre de prison.
En ce j'ay fait longue continuance,
Sans estre mis a l'essor de Largesse ;
J'en suy contant et tiens que, sans doubtance,
C'est pour le mieulx, combien que par peresse
Deviens fletry et tire vers vieillesse.
Assez estaint est en moy le tison
De sot desir, puis qu'ay esté en presse
Mis pour meurir ou feurre de prison.
Dieu nous doint paix, car c'est ma desirance !
Adonc seray en l'eaue de Liesse
Tost refreschi, et au souleil de France
Bien nettié du moisy de Tristesse ;
J'attens Bon Temps, endurant en humblesse.
Car j'ay espoir que Dieu ma guerison
Ordonnera ; pour ce, m'a sa haultesse
Mis pour meurir ou feurre de prison.
Fruit suis d'yver qui a meins de tendresse
Que fruit d'esté ; si suis en garnison,
Pour amolir ma trop verde duresse,
Mis pour meurir ou feurre de prison !

Cueur, trop es plain de folie.
Cuides tu de t'eslongnier
Hors de nostre compaignie,
Et en repos te logier ?
Ton propos ferons changier :
Soing et Ennuy nous nommons.
Avecques toy demourrons,
Car c'est le commandement
De Fortune, qui en serre
T'a tenu moult longuement
Ou royaume d'Angleterre.
Dy nous, ne congnois tu mie
Que l'estat de prisonnier
Est que souvent lui ennuye,
Et endure maint dangier
Dont il ne se peut vengier ?
Pour ce, nous ne te faisons
Nul tort, se te gouvernons
Ainsi que communement
Sont prisonniers pris en guerre,
Dont es l'un presentement
Ou royaume d'Angleterre.
En lieu de Plaisance lye,
Au lever et au couschier,
Trouveras Merencolie ;
Souvent te fera veillier,
La nuit et le jour songier.
Ainsi te guerdonnerons,
Et es fers te garderons
De Soussy et Pensement ;
Se tu peuz, si te defferre !
Par nous n'auras autrement
Ou royaume d'Angleterre.

Nouvelles ont couru en France
Par mains lieux que j'estoye mort ;
Dont avoient peu deplaisance
Aucuns qui me hayent a tort ;
Autres en ont eu desconfort,
Qui m'ayment de loyal vouloir,
Comme mes bons et vrais amis.
Si fais a toutes gens savoir
Qu'encore est vive la souris !
Je n'ay eu ne mal ne grevance,
Dieu mercy, mais suis sain et fort,
Et passe temps en esperance
Que paix, qui trop longuement dort,
S'esveillera, et par accort
A tous fera liesse avoir.
Pour ce, de Dieu soient maudis
Ceulx qui sont dolens de veoir
Qu'encore est vive la souris !
Jeunesse sur moy a puissance,
Mais Vieillesse fait son effort
De m'avoir en sa gouvernance ;
A present faillira son sort.
Je suis assez loing de son port,
De pleurer vueil garder mon hoir ;
Loué soit Dieu de Paradis,
Qui m'a donné force et povoir
Qu'encore est vive la souris !
Nul ne porte pour moy le noir,
On vent meillieur marchié drap gris ;
Or tiengne chascun, pour tout voir,
Qu'encore est vive la souris !

Puis qu'ainsi est que vous alez en France,
Duc de Bourbon, mon compaignon treschier,
Ou Dieu vous doint, selon la desirance
Que tous avons, bien povoir besongnier,
Mon fait vous vueil descouvrir et chargier
Du tout en tout, en sens et en folie ;
Trouver ne puis nul meillieur messagier :
Il ne fault ja que plus je vous en die.
Premierement, se c'est vostre plaisance,
Recommandez moy, sans point l'oublier,
A ma Dame ; ayez en souvenance,
Et lui dictes, je vous pry et requier,
Les maulx que j'ay, quant me fault eslongnier,
Maugré mon vueil, sa doulce compaignie.
Vous savez bien que c'est de tel mestier,
Il ne fault ja que plus je vous en dye.
Or y faictes comme j'ay la fiance,
Car un amy doit pour l'autre veillier.
Se vous dictes : Je ne sçay, sans doubtance,
Qui est celle, vueilliez la ensaignier ?
Je vous respons qu'il ne vous fault serchier,
Fors que celle qui est la mieulx garnie
De tous les biens qu'on sauroit souhaidier :
Il ne fault ja que plus je vous en dye.
Sy ay chargié a Guilleaume Cadier
Que par dela bien souvent vous supplie ;
Souviengne vous du fait du prisonnier,
Il ne fault ja que plus je vous en dye.

Mon gracieux cousin, duc de Bourbon,
Je vous requier, quant vous aurez loisir,
Que me faittes, par balade ou chançon,
De vostre estat aucunement sentir ;
Car quant a moy, sachiez que, sans mentir,
Je sens mon cueur renouveller de joye,
En esperant le bon temps avenir
Par bonne paix que brief Dieu nous envoye.
Tout crestian, qui est loyal et bon,
Du bien de paix se doit fort resjoir,
Veu les grans maulx et la destruccion
Que guerre fait par tous pays courir.
Dieu a voulu Crestianté punir
Qui a laissié de bien vivre la voye ;
Mais puis aprés, il la veult secourir
Par bonne paix que brief Dieu nous envoye.
Et pour cela, mon treschier compaignon,
Vueilliez de vous desplaisance bannir,
En oubliant vostre longue prison
Qui vous a fait mainte doleur souffrir ;
Merciez Dieu, pensez de le servir,
Il vous garde de tous biens grant montjoye
Et vous fera avoir vostre desir
Par bonne paix que brief Dieu nous envoye.
Resveilliez vous en joyeux souvenir,
Car j'ay espoir qu'encore je vous voye,
Et moy aussi, en confort et plaisir
Par bonne paix que brief Dieu nous envoye !

Mon chier cousin, de bon cueur vous mercie
Des blans connins que vous m'avez donnez ;
Et oultre plus, pour vray vous certiffie,
Quant aux connins que dittes qu'ay amez,
Ilz sont pour moy, plusieurs ans a passez,
Mis en oubly ; aussi mon instrument
Qui les servoit a fait son testament
Et est retrait et devenu hermite ;
Il dort tousjours, a parler vrayement,
Comme celui qui en riens ne prouffite.
Ne parlez plus de ce, je vous en prie,
Dieux ait l'ame de tous les trespassez !
Parler vault mieulx, pour faire chiere lie,
De bons morceaulx et de frians pastez,
Mais qu'ilz soient tout chaudement tastez !
Pour le present, c'est bon esbatement,
Et qu'on ait vin pour nettier la dent :
En char crue mon cueur ne se delitte.
Oublions tout le vieil gouvernement,
Comme celui qui en riens ne prouffite !
Quant Jeunesse tient gens en seigneurie,
Les jeux d'amours sont grandement prisez ;
Mais Fortune, qui m'a en sa baillie,
Les a du tout de mon cueur deboutez ;
Et desormais, vous et moi, excusez
De tels esbas serons legierement,
Car faiz avons noz devoirs grandement
Ou temps passé : vers Amours me tiens quicte.
Je n'en vueil plus, mon cueur si s'en repent,
Comme celui qui en riens ne prouffite.
Vieulx soudoiers avecques jeune gent
Ne sont prisiez la valeur d'une mitte ;
Mon office resine plainement,
Comme celui qui en riens ne prouffite.

Dame qui cuidiez trop savoir,
Mais vostre sens tourne en folie,
Et cuidiez les gens decevoir
Par vostre cautelle jolie.
Qui croiroit vostre chiere lie
Tantost seroit pris en voz las :
Encore ne m'avez vous mie,
Encore ne m'avez vous pas !
Vous cuidiez bien qu'apercevoir
Ne sache vostre moquerie ;
Si fais, pour vous dire le voir.
Et pour ce, chierement vous prie,
Alez jouer de l'escremie
Autre part, car, quant en ce cas,
Encore ne m'avez vous mie,
Encore ne m'avez vous pas !
Vous ferez bien vostre devoir,
Se m'atrapés par tromperie ;
Car trop ay congneu, main et soir,
Les faulx tours dont estes garnie.
On vous appelle : foul s'i fie.
Deportez vous de telz esbas :
Encores ne m'avez vous mie,
Encore ne m'avez vous pas !

Puisque, je suis vostre voisin
En ce païs presentement,
Mon compaignon, frere et cousin,
Je vous requier treschierement
Que de vostre gouvernement
Et estat me faictes savoir ;
Car j'en orroye bien souvent,
S'il en estoit a mon vouloir.
Il n'est jour, ne soir, ne matin,
Que ne prie Dieu humblement
Que la paix prengne telle fin
Que je puisse joyeusement,
A mon desir, prouchainement
Parler a vous et vous veoir ;
Ce seroit treshastivement,
S'il en estoit a mon vouloir.
Chascun doit estre bien enclin
Vers la paix, car certainement
Elle departira butin
De grans biens a tous largement.
Guerre ne sert que de tourment :
Je la hé, pour dire le voir !
Bannie seroit plainement,
S'il en estoit a mon vouloir.
Va, ma balade, prestement
A Saint Omer, moustrant comment
Tu vas pour moy ramentevoir
Au duc a qui suis loyaument,
Et tout a son commandement,
S'il en estoit a mon vouloir !

Pour le haste de mon passage
Qu'il me couvient faire oultre mer,
Tout ce que j'ay en mon courage
A present ne vous puis mander.
Mais non pour tant, a brief parler,
De la balade que m'avés
Envoyee, comme savés,
Touchant paix et ma delivrance,
Je vous mercie chierement,
Comme tout vostre entierement
De cueur, de corps et de puissance.
Je vous envoyeray message,
Se Dieu plaist, briefment sans tarder,
Loyal, secret et assez sage,
Pour bien a plain vous infourmer
De tout ce que pourray trouver
Sur ce que savoir desirés ;
Pareillement, fault que mettés
Et faictes, vers la part de France,
Diligence soingneusement ;
Je vous en requier humblement,
De cueur, de corps et de puissance.
Et sans plus despendre langage,
A cours mots, plaise vous penser
Que vous laisse mon cueur en gage
Pour tousjours, sans jamais faulser.
Si me vueilliez recommander
A ma cousine ; car croyés
Que en vous deux, tant que vivrés,
J'ay mise toute ma fiance ;
Et vostre party loyaument
Tendray, sans faire changement,
De cueur, de corps et de puissance !
Or y parra que vous ferés,
Et se point ne m'oublierés,
Ainsi que g'y ay esperance.
Adieu vous dy presentement.
Tout Bourgongnon sui vrayement
De cueur, de corps et de puissance !

Des nouvelles d'Albion,
S'il vous en plaist escouter,
Mon frere et mon compaignon,
Sachez qu'a mon retourner
J'ay esté deça la mer
Receu a joyeuse chiere,
Et a fait le roy passer
En bons termes ma matiere.
Je doy estre une saison
Eslargi pour pourchasser
La paix aussi ma raençon ;
Se je puis seurté trouver
Pour aler et retourner,
Il fault qu'en haste la quiere,
Se je vueil brief achever
En bons termes ma matiere.
Or, gentil duc Bourgongnon,
A ce cop vueilliez m'aydier,
Comme mon entencion
Est vous servir et amer,
Tant que vif pourray durer.
En vous ay fiance entiere,
Que m'ayderez a finer
En bons termes ma matiere.
Mes amis fault esprouver
S'ilz vouldront, a ma priere,
Me secourir pour mener
En bons termes ma matiere.

J'ay tant joué avecques Aage
A la paulme que maintenant
J'ay quarante cinq ; sur bon gage
Nous jouons, non pas pour neant.
Assez me sens fort et puissant
De garder mon jeu jusqu'a cy,
Ne je ne crains riens que Soussy.
Car Soussy tant me descourage
De jouer, et va estouppant
Les cops que fiers a l'avantage.
Trop seurement est rachassant ;
Fortune si lui est aidant :
Mais Espoir est mon bon amy,
Ne je ne crains rien que Soussy.
Vieillesse de douleur enrage
De ce que le jeu dure tant,
Et dit, en son felon langage,
Que les chasses dorenavant
Merchera, pour m'estre nuisant ;
Mais ne m'en chault, je la deffy,
Ne je ne crains riens que Soussy.
Se Bon Eur me tient convenant,
Je ne doubte, ne tant ne quant,
Tout mon adversaire party,
Ne je ne crains riens que Soussy.

Visage de baffe venu,
Confit en composte de vin,
Menton rongneux et peu barbu,
Et dessiré comme un coquin,
Malade du mal saint Martin
Et aussi ront q'un tonnellet ;
Dieu le me sauve ce varlet !
Il est enroué devenu,
Car une pouldre de raisin
L'a tellement en l'ueil feru
Qu'endormy l'a comme un touppin ;
Il y pert, un chascun matin,
Car il en a chault le touppet ;
Dieu le me sauve ce varlet !
Rompre ne sauroit un festu,
Quant il a pincé un loppin
Saint Poursain, qui l'a retenu
Son chier compaignon et cousin,
Combien qu'ayent souvent hutin,
Quant ou cellier sont en secret ;
Dieu le me sauve ce varlet !
Prince, pour aler jusqu'au Rin,
D'un baril a fait son ronssin,
Et ses esperons d'un foret ;
Dieu le me sauve ce varlet !

Amour, qui tant a de puissance
Qu'il fait vieilles gens rassoter
Et jeunes plains d'oultrecuidance,
De tout estas se scet meller.
Je l'ay congneu pieça au cler,
Il ne fault ja que je le nye ;
Par quoy dis et puis advouer,
Ce n'est fors que plaisant folie.
A droit compter, sans decevance,
Quant un amant vient demander
Confort de sa dure grevance,
Que vouldroit il faire ou trouver ?
Cela, je ne l'ose nommer.
Au fort, il fault que je le dye :
Ce qui fait le ventre lever,
Ce n'est fors que plaisant folie.
Bien sçay que je fais desplaisance
Aux amoureux d'ainsi parler
Et que j'acquier leur malvueillance ;
Mais, s'il leur plaist me pardonner,
Je leur prometz qu'au par aler,
Quant leur chaleur est refroidie,
Ils trouveront que, sans doubter,
Ce n'estfors que plaisant folie.
Prince, quant un prie d'amer,
Se l'autre s'i veult accorder,
Il n'y a plus, sans moquerie ;
Laissiez les ensemble jouer,
Ce n'est fors que plaisant folie !

Beau frere, je vous remercie,
Car aidié m'avez grandement ;
Et oultre plus, vous certiffie
Que j'ay mon fait entierement ;
Il ne me fault plus riens qu'argent
Pour avancer tost mon passage :
Et pour en avoir prestement
Mettroye corps et ame en gage !
Il n'a marchant en Lombardie,
S'il m'en prestoit presentement,
Que ne fusse, toute ma vie,
Du cueur a son commandement.
Et tant que l'eusse fait content
Demourer vouldroie en servage,
Sans espargnier aucunement,
Mettroyecorps et ame en gage.
Car se je suis en ma partie
Et oultre la mer franchement,
Dieu mercy, point ne me soussie
Que n'aye des biens largement.
Et desserviray loyaument
A ceulx qui m'ont, de bon courage,
Aidié ; sans faillir nullement,
Mettroyecorps et ame en gage.
Qui m'ostera de ce tourment,
Il m'achetera plainement,
A tousjours més, a heritage :
Tout sien seray, sans changement,
Mettroyecorps et ame en gage !

Pour ce que je suis a present
Avec la gent vostre ennemie,
Il fault que je face semblant,
Faignant que ne vous ayme mye :
Non pour tant, je vous certiffie
Et vous pri que vueillez penser
Que je seray, toute ma vie,
Vostre loyaument, sans faulser.
Tous maulx de vous je voiz disant,
Pour aveugler leur faulse envye ;
Non pour tant, je vous ayme tant,
Ainsi m'aid la Vierge Marie,
Que je pry Dieu qu'il me maudye,
Se ne trouvez, au par aler,
Que vueil estre, quoy que nul dye,
Vostre loyaument, sans faulser.
Faignez envers moy mal talant,
A celle fin que nul n'espye
Nostre amour ; car par ce faisant,
Sauldray hors du mal qui me anuye.
Mais faictes que Bonne Foy lye
Noz cuers, qu'ilz ne puissent muer,
Car mon vouloir vers vous se plye,
Vostre loyaument, sans faulser.
Vous et moy avons maint servant
Que Convoitise fort mestrie ;
Il ne fault pas, ne tant ne quant,
Qu'ilz saichent nostre compaignie ;
Peu de nombre fault que manye
Noz fais secrez par bien celer,
Tant qu'il soit temps qu'on me publie
Vostre loyaument, sans faulser.
Tout mon fait saurez plus avant
Par le porteur en qui me fye ;
Il est leal et bien saichant,
Et se garde de janglerye.
Creez le, de vostre partie,
En ce qu'il vous doit raconter ;
Et me tenez, je vous en prie,
Vostre loyaument, sans faulser.
Dieu me fiere d'espidimie,
Et ma part es cieulx je renye,
Se jamais vous povez trouver
Que me faigne, par tromperie !
Vostre loyaument, sans faulser.

Par les fenestres de mes yeulx,
Ou temps passé, quant regardoie,
Avis m'estoit, ainsi m'ait Dieux,
Que de trop plus belles veoye
Qu'a present ne fais : mais j'estoie
Ravy en plaisir et lyesse,
Es mains de ma Dame Jennesse.
Or, maintenant que deviens vieulx,
Quant je lys ou livre de Joie,
Les lunectes prens pour le mieulx,
Par quoy la lettre me grossoye,
Et n'y voy ce que je souloie :
Pas n'avoye ceste foiblesse,
Es mains de ma Dame Jennesse.
Jeunes gens, vous deviendrez tieulx,
Se vivez et suivez ma voie ;
Car au jourduy n'a soubz les cieulx
Qui en aucun temps ne fouloye :
Puis faut que Raison son compte oye
Du trop despendu en simplesse,
Es mains de ma Dame Jennesse.
Dieu en tout, par grace, pourvoye,
Et ce qui nicement forvoye,
A son plaisir, en bien radresse
Es mains de ma Dame Jennesse !

Par les fenestres de mes yeulx
Le chault d'Amours souloit passer ;
Mais maintenant que deviens vieulx,
Pour la chambre de mon penser
En esté freschement garder,
Fermees les feray tenir,
Lessant le chault du jour aler
Avant que je les face ouvrir.
Aussi en yver le pluieux,
Qui vens et broillars fait lever,
L'air d'Amour epidimieux
Souvent par my se vient bouter ;
Si fault les pertuiz estouper,
Par ou pourroit mon cuer ferir ;
Le temps verray plus net et cler,
Avant que je les face ouvrir.
Desormais en sains et seur lieux,
Ordonne mon cuer demourer,
Et par Nonchaloir, pour le mieulx,
Mon medicin, soy gouverner ;
S'Amour a mes huyz vient hurter,
Pour vouloir vers mon cuer venir,
Seurté lui fauldra me donner,
Avant que je les face ouvrir.
Amours, vous venistes frapper
Pieça mon cuer, sans menacer ;
Or, ay fait mes logiz batir
Si fors que n'y pourrez entrer,
Avant que je les face ouvrir !

Ung jour a mon cuer devisoye,
Qui en secret a moy parloit,
Et en parlant lui demendoye
Se point d'espargne fait avoit
D'aucuns biens, quant Amours servoit ?
Il me dit que tresvoulentiers
La verité m'en compteroit,
Mais qu'eust visité ses papiers.
Quant ce m'eust dit, il print sa voye
Et d'avecques moy se partoit ;
Aprés entrer je le veoye
En ung comptouer qu'il avoit ;
La deça et dela queroit,
En cherchant plusieurs vieulx cayers,
Car le vray monstrer me vouloit,
Mais qu'eust visité ses papiers.
Ainsi, par un temps l'atendoye.
Tantost devers moy retournoit
Et me monstra, dont j'eux grant joye,
Ung livre qu'en sa main tenoit,
Ouquel dedens escript portoit
Ses faiz, au long et bien entiers,
Desquelz informer me feroit,
Mais qu'eust visité ses papiers.
Lors demenday se g'y liroye,
Ou se mieulx lire lui plaisoit ?
Il dit que trop peine prendroye.
Pourtant a lire commançoit ;
Et puis getoit et assommoit
Le conte des biens et dangiers
Tout a ung ; vy que revendroye,
Mais qu'eust visité ses papiers.
Lors dy :« Jamais je ne cuidoye,
Ne nul autre ne le croiroit,
Qu'en amer, ou chascun s'employe,
De prouffit n'eust plus grant exploit ;
Amours ainsi les gens deçoit,
Plus ne m'aura en telz santiers.
Mon cuer bien efacier pourroit,
Mais qu'eust visité ses papiers. »
Amours savoir ne me devroit
Mal gré, se blasme ses mestiers ;
Il verroit mon gaing bien estroit,
Mais qu'eust visité ses papiers.

En tirant d'Orleans a Blois,
L'autre jour par eaue venoye.
Si rencontré, par plusieurs foiz,
Vaisseaux, ainsi que je passoye,
Qui singloient leur droicte voye
Et aloient legierement,
Pour ce qu'eurent, comme veoye,
A plaisir et a gré le vent.
Mon cueur, Penser et moy, nous troys,
Les regardasmes a grant joye,
Et dit mon cueur a basse vois :
« Voulentiers en ce point feroye,
De Confort la voille tendroye,
Se je cuidoye seurement
Avoir, ainsi que je vouldroye,
A plaisir et a gré le vent.
Mais je treuve le plus des mois,
L'eaue de Fortune si quoye,
Quant ou bateau du Monde vois,
Que, s'avirons d'Espoir n'avoye,
Souvent en chemin demouroye,
En trop grant ennuy longuement ;
Pour neant en vain actendroye
A plaisir et a gré le vent ! »
Les nefz dont cy devant parloye
Montoient, et je descendoye
Contre les vagues de Tourment ;
Quant il lui plaira, Dieu m'envoye
A plaisir et a gré le vent.

L'autre jour je fis assembler
Le plus de conseil que povoye,
Et vins, bien au long, raconter
Comment deffié me tenoye,
Comme par lectres monstreroye
De Merencolie et Douleur ;
Pourquoy conseiller me vouloye
Par les Trois Estas de mon cueur.
Mon advocat prist a parler,
Ainsi qu'anformé je l'avoye ;
Lors vissiez mes amis pleurer,
Quant sceurent le point ou j'estoye ;
Non pourtant, je les confortoye,
Qu'a l'aide de Nostre Seigneur,
Bon remede je trouveroye
Par les Trois Estas de mon cueur.
Espoir, Confort, Loyal Penser,
Que mes chiefz conseillers nommoye,
Se firent fors, sens point doubter,
Se par eulx je me gouvernoye,
De me trouver chemin et voye
D'avoir brief secours de Doulceur,
Avecques l'aide que j'aroye
Par les Trois Estas de mon cueur.
Prince, Fortune me guerroye
Souvent a tort et par rigueur :
Raison veult que je me pourvoye
Par les Trois Estas de mon cueur.

Je meurs de soif en couste la fontaine ;
Tremblant de froit ou feu des amoureux ;
Aveugle suis, et si les autres maine ;
Povre de sens, entre saichans l'un d'eulx ;
Trop negligent, en vain souvent songneux ;
C'est de mon fait une chose faiee,
En bien et mal par Fortune menee.
Je gaingne temps, et pers mainte sepmaine ;
Je joue et ris, quant me sens douloreux ;
Desplaisance j'ay d'esperance plaine ;
J'atens bon eur en regret engoisseux ;
Rien ne me plaist, et si suis desireux ;
Je m'esjoïs, et cource a ma pensee,
En bien et mal par Fortune menee.
Je parle trop, et me tais a grant paine ;
Je m'esbays, et si suis couraigeux ;
Tristesse tient mon confort en demaine ;
Faillir ne puis, au mains a l'un des deulx ;
Bonne chiere je faiz quant je me deulx ;
Maladie m'est en santé donnee,
En bien et mal par Fortune menee.
Prince, je dy que mon fait maleureux
Et mon prouffit aussi avantageux,
Sur ung hasart j'asserray quelque annee,
En bien et mal par Fortune menee.

Comment voy je ses Anglois esbays !
Resjoys toy, franc royaume de France.
On apparçoit que de Dieu sont hays,
Puis qu'ilz n'ont plus couraige ne puissance.
Bien pensoient, par leur oultrecuidance,
Toy surmonter et tenir en servaige,
Et ont tenu a tort ton heritaige.
Mais a present Dieu pour toy se combat
Et se monstre du tout de ta partie ;
Leur grant orgueil entierement abat,
Et t'a rendu Guyenne et Normandie.
Quant les Anglois as pieça envays,
Rien n'y valoit ton sens ne ta vaillance.
Lors estoies ainsi que fut Tays
Pecheresse qui, pour faire penance,
Enclouse fut par divine ordonnance.
Ainsi as tu esté en reclusaige
De Desconfort et Douleur de couraige.
Et les Anglois menoient leur sabat
En grans pompes, baubans et tiranie.
Or a tourné Dieu ton dueil en esbat,
Et t'a rendu Guyenne et Normandie.
N'ont pas Anglois souvent leurs rois trays ?
Certes ouyl, tous en ont congnoissance.
Et encore le roy de leur pays
Est maintenant en doubteuse balance ;
D'en parler mal chascun Anglois s'avance ;
Assez monstrent, par leur mauvais langaige,
Que voulentiers lui feroient oultraige.
Qui sera Roy entr'eux est grant desbat ;
Pour ce, France, que veulx tu que te dye ?
De sa verge Dieu les pugnist et bat
Et t'a rendu Guyenne et Normandie.
Roy des Françoys, gangné as l'avantaige !
Parfaiz ton jeu, comme vaillant et saige,
Maintenant l'as plus belle qu'au rabat.
De ton bon eur, France, Dieu remercie ;
Fortune en bien avecques toy s'embat
Et t'a rendu Guyenne et Normandie.

On parle de religion
Qui est d'estroicte gouvernance,
Et par ardant devocion,
Portent mainte dure penance ;
Mais, ainsi que j'ay congnoissance,
Et selon mon entencion,
Entre tous j'ay compassion
Des amoureux de l'observance.
Tousjours par contemplacion
Tiennent leurs cueurs raviz en transe,
Pour venir par perfection
Au hault Paradis de Plaisance ;
Chault, froit, soif et fain d'esperance
Seuffrent en mainte nacion ;
Telle est la conversacion
Des amoureux de l'observance.
Piez nuz, de Consolacion
Quierent l'aumosne ; d'alegeance
Or ne veulent ne pension,
Fors de Pitié : povre pitance,
En bissacs plains de Souvenance,
Pour leur simple provision !
N'est ce saincte condicion
Des amoureux de l'observance ?
Des bigotz ne quiers l'acointance,
Ne loue leur oppinion,
Mais me tiens, par affection,
Des amoureux de l'observance !

A ceulx qui verront ces presentes,
Le bailli d'Amoureux Espoir,
Salut plain de bonnes ententes.
Mandons et faisons assavoir
Que le tabellion Devoir,
Juré des contraux en amours,
A veu nouvellement, a Tours,
De Vaillant l'obligacion
Entiere de bien vraye sorte,
Dont en fait la relacion,
Ainsi que cevidimusporte.
A double queue, par patentes,
En cire vert, pour dire voir,
S'oblige, soubzmectant ses rentes,
Cuer, corps et biens, sans decevoir,
Dessoubz le seeau d'autruy vouloir,
Pour recouvrer Joyeux Secours,
Qu'il a desservy par mains jours ;
Faisant ratiffication,
Ledit notaire le rapporte
Par sa certiffication,
Ainsi que cevidimusporte.
Et deust il mettre tout en ventes,
Des biens qu'il pourra recevoir
Veult paier ses debtes contentes,
Tant qu'on pourra apparcevoir
Qu'il fera trop plus que povoir,
Combien qu'ait eu d'estranges tours
Qui lui sont venuz a rebours ;
En soit faicte informacion,
Car a Leaulté se conforte
Qu'en fera la probacion,
Ainsi que cevidimusporte.
Pour plus abreviacion,
De l'an et jour je me deporte,
On en voit declairacion,
Ainsi que cevidimusporte.

Bon regimesanitatis
Pro vobis, neuf en mariage ;
Ne de vouloirseffrenatis
Abuseznimisen mesnage ;
Sagacitermenez l'ouvrage,
Ainsi faithomo sapiens,
Testibusles phisiciens.
Premierement,caveatis
De coitutrop a oultrage ;
Car, se souventhoc agatis,
Conjunxle vouldra par usage
Chalenger,veludheritaige,
Aut erit quasihors du sens,
Testibusles phisiciens.
Oultre plus,non faciatis
Ut Philomenaou boucaige,
Se voz amourshabeatis,
Qui sifflecarensde courage
Cantendi, mais monstrés visage
Joyeux etsitis paciens,
Testibusles phisiciens.
Prince,miscuien potage
Latinumet françois langage,
Docensloiaulx advisemens,
Testibusles phisiciens.

En la forest de Longue Actente,
Chevauchant par divers sentiers
M'en voys, ceste annee presente,
Ou voyage de Desiriers.
Devant sont allez mes fourriers
Pour appareiller mon logeis
En la cité de Destinee ;
Et pour mon cueur et moy ont pris
L'ostellerie de Pensee.
Je mayne des chevaulx quarente
Et autant pour mes officiers,
Voire, par Dieu, plus de soixante,
Sans les bagaiges et sommiers.
Loger nous fauldra par quartiers,
Se les hostelz sont trop petis ;
Toutesfoiz, pour une vespree,
En gré prendray, soit mieulx ou pis,
L'ostellerie de Pensee.
Je despens chascun jour ma rente
En maintz travaulx avanturiers,
Dont est Fortune mal contente
Qui soutient contre moy Dangiers ;
Mais Espoirs, s'ilz sont droicturiers
Et tiennent ce qu'ilz m'ont promis,
Je pense faire telle armée
Qu'auray, malgré mes ennemis,
L'ostellerie de Pensee.
Prince, vray Dieu de paradis,
Vostre grace me soit donnee,
Telle que treuve, a mon devis,
L'ostellerie de Pensée.

Je cuide que ce sont nouvelles,
J'oy nouveau bruit, et qu'est ce la ?
Helas ? pourray je savoir d'elles
Quelque chose qui me plaira.
Car j'ay desiré, long temps a,
Qu'Espoir m'estraynast de liesse ;
Je ne sçay pas qu'il en fera,
Le beau menteur plain de promesse.
S'il ne sont ou bonnes ou belles,
Auffort, mon cueur endurera,
En actendant d'avoir de celles
Que Bon Eur lui apportera,
Et de l'endormye beuvra
De Nonchaloir ; en sa destresse,
Espoir plus ne l'esveillera,
Le beau menteur plain de promesse.
Pour ce mon cuer, se tu me celles
Reconfort, quant vers toy vendra,
Tu feras mal, car tes querelles
J'ay gardees, or y perra ;
Adviengne qu'avenir pourra !
Je suis gouverné par Vieillesse,
Qui de legier n'escoutera
Le beau menteur plain de promesse.
Ma bouche plus n'en parlera,
Raison sera d'elle maistresse ;
Mais, au derrain, blasmé sera
Le beau menteur plain de promesse.

N'a pas longtemps qu'escoutoye parler
Ung amoureux qui disoit a s'amye :
« De mon estat plaise vous ordonner,
Sans me laissier ainsi finer ma vie ;
Je meurs pour vous, je le vous certiffie ! »
Lors respondit la plaisante aux doulx yeulx :
« Assez le croy, dont je vous remercie,
Que m'aymez bien, et vous encores mieulx.
Il ne fault ja vostre pousse taster ;
Fievre n'avez que de merencolie,
Vostre orine ne aussi regarder :
Tost se garist legiere maladie.
Medecine devez prendre d'oublye ;
D'autres ay veu trop pis, en plusieurs lieux,
Que vous n'estes ; et, pour ce, je vous prie
Que m'aymez bien, et vous encores mieulx.
Je ne vueil pas de ce vous destourber
Que ne m'amiez de vostre courtoysie ;
Mais que pour moy doyez mort endurer,
De le croire ce me seroit folye ;
Pensez de vous, et faictes chiere lye ;
J'en ay ouy parler assez de tieulx
Qui sont tous sains, quoyque point ne desnye
Que m'aimez bien, et vous encores mieulx.
Telz beaulx parlers ne sont en compaignie
Qu'esbatemens, entre jeunes et vieulx ;
Contente suis, combien que je m'en rye,
Que m'aymez bien, et vous encores mieulx ! »

Portant harnoys rouillé de Nonchaloir,
Sus monture foulee de Foiblesse,
Mal abillé de Desireus Vouloir,
On m'a croizé, aux montres de Liesse,
Comme cassé des gaiges de Jeunesse.
Je ne congnois ou je puisse servir ;
L'arriereban a fait crier Vieillesse.
Las ! fauldra il son soudart devenir ?
Le bien que puis avecques elle avoir
N'est que d'un peu d'atrempee sagesse ;
En lieu de ce, me fauldra recevoir
Ennuy, Soussy, Desplaisir et Destresse ;
Par Dieu ! Bon Temps, mal me tenez promesse !
Vous me deviez contre elle soustenir,
Et je voy bien qu'elle sera maistresse.
Las ! fauldra il son soudart devenir ?
Foibles jambes porteront Bon Vouloir,
Puis qu'ainsi est endurant en humblesse,
Prenant confort d'un bien joyeux espoir,
Quant, Dieu mercy, Maladie ne presse,
Mais loing se tient, et mon corps point ne blesse ;
C'est ung tresor que doy bien chier tenir,
Veu que la fin de menasser ne cesse.
Las ! fauldra il son soudart devenir ?
Prince, je dy que c'est peu de richesse
De ce monde ne de tout son plaisir ;
La mort depart ce qu'on tient a largesse.
Las ! fauldra il son soudart devenir ?

Dieu vueille sauver ma galee
Qu'ay chargee de marchandise
De mainte diverse pensee
En pris de Loyaulté assise ;
Destourbee ne soit, ne prise
Des robeurs, escumeurs de mer !
Vent, ne maree ne lui nuyse,
A bien aler et retourner !
A Confort l'ay recommandee,
Qu'il en face tout a sa guise,
Et pencarte lui ay baillee
Qui d'estranges pays devise,
Affin que dedens il advise
A quel port pourra arriver,
Et le chemin a chois eslise,
A bien aler et retourner.
Pour acquitter joye empruntee
L'envoye, sans espargner mise ;
Riche deviendray, quelque annee,
Se mon entente n'est surprise ;
Conscience n'auray reprise
De gaing a tort ; au paraler,
En eur viengne mon entreprise,
A bien aler et retourner.
Prince, se maulx Fortune atise,
Sagement s'il fault gouverner :
Le droit chemin jamais ne brise,
A bien aler et retourner.

Ha ! Dieu d'Amours, ou m'avez vous logié !
Tout droit ou trait de Desir et Plaisance,
Ou, de legier, je puis estre blecié
Par Doulz Regart et Plaisant Atraiance,
Jusqu'a la mort, dont trop suis en doubtance ;
Pour moy couvrir prestez moy ung pavaiz :
Desarmé suis, car pieça mon harnaiz
Je le vendy, par le conseil d'Oiseuse,
Comme lassé de la guerre amoureuse.
Vous savez bien que me suis esloingné,
Des long temps a, d'amoureuse vaillance,
Ou j'estoye moult fort embesoingné
Quant m'aviez en vostre gouvernance.
Or en suis hors : Dieu me doint la puissance
De me garder que n'y rentre jamais !
Car, quant congneu j'ay les amoureux faiz,
Retrait me suis de vie si peneuse,
Comme lassé de la guerre amoureuse.
Et non pourtant, j'ay esté advisé
Que Bel Acueil a fait grant aliance
Encontre moy, et qu'il est embuschié
Pour me prendre, s'il peut, par decevance.
Ung de ses gens, appelé Acointance,
M'assault tousjours ; mais souvent je me taiz,
Monstrant semblant que je ne quier que paiz,
Sans me bouter en paine dangereuse,
Comme lassé de la guerre amoureuse.
Voisent faire jeunes gens leurs essaiz,
Car reposer je me vueil desormaiz ;
Plus cure n'ay de pensee soingneuse,
Comme lassé de la guerre amoureuse.

Yeulx rougis, plains de piteux pleurs,
Fourcelle d'espoir reffroidie,
Teste enrumée de douleurs
Et troublee de frenesie,
Corps perclus sans plaisance lie,
Cueur du tout pausmé en rigueurs,
Voy souvent avoir a plusieurs
Par le vent de Merencolie.
Migraine de plaingnans ardeurs,
Transe de sommeil mipartie,
Fievres frissonnans de maleurs,
Chault ardant fort en reverie,
Soif que Confort ne rassasie,
Dueil baigné en froides sueurs,
Begayant et changeant couleurs,
Par le ventde Merencolie.
Goute tourmentant en langueurs,
Colique de forcenerie,
Gravelle de soings assailleurs,
Rage de desirant folie,
Anuys enflans d'ydropisie,
Maulx ethiques, aussi ailleurs,
Assourdissent les escouteurs,
Par le ventde Merencolie.
Guerir ne se puet maladie
Par phisique, ne cireurgie,
Astronomians n'enchanteurs,
Des maulx que seuffrent povres cueurs
Par le ventde Merencolie.

Ce que l'ueil despend en plaisir,
Le cuer l'achete chierement,
Et, quant vient a compte tenir,
Raison, president sagement,
Demande pourquoy et comment
Est despendue la richesse
Dont Amours deppart largement,
Sans grant espargne de liesse.
Lors respond Amoureux Desir :
Amours me fist commandement
De Joyeuse Vie servir
Et obeir entierement ;
Et, s'ay failly aucunement,
Ou n'en doit blasmer que Jeunesse
Qui m'a fait ouvrer sotement,
Sans grant espargnede liesse.
Pas ne mouray sans repentir,
Car je m'en repens grandement ;
Trouvé m'y suis pis que martir,
Souffrant maint doloureux tourment ;
Desormais en gouvernement
Me metz et es mains de Vieillesse,
Bien sçay qu'y vivray soubrement,
Sans grantespargne de liesse.
Le temps passe comme le vent,
Il n'est si beau jeu qui ne cesse,
En tout fault avoir finement
Sans grant espargnede liesse!

« Je, qui suis Fortune nommee,
Demande la raison pourquoy
On me donne la renommee
Qu'on ne se puet fier en moy
Et n'ay ne fermeté ne foy ?
Car, quant aucuns en mes mains prens,
D'en bas je les monte en haultesse
Et d'en hault en bas les descens,
Monstrant que suis Dame et maistresse.
En ce, je suis a tort blasmee,
Tenant l'usage de ma loy
Que de long temps m'a ordonnee
Dieu, sur tous le souverain Roy,
Pour donner au monde chastoy.
Et se de mes biens je despens
Souventesfoiz, a grant largesse,
Quant bon me semble les suspens,
Monstrant que suis Dame et maistresse.
C'est ma maniere acoustumee,
Chascun le scet, comme je croy,
Et n'est pas nouvelle trouvee,
Mais fays ainsi comme je doy.
Me mocquant, je les monstre au doy
Tous ceulx qui en sont malcontens ;
En gré prengnent joye ou destresse,
Qu'ayent l'un des deux me conscens,
Monstrant que suis Dame et maistresse.
Sur ce, s'advise qui a sens,
Soit en jeunesse ou en vieillesse ;
Et qui ne m'entent, je m'entens,
Monstrant que suis Dame et maistresse. »

Fortune, je vous oy complaindre
Qu'on vous donne renom, a tort,
De savoir et aider et faindre,
Donnant plaisir et desconfort ;
C'est vray : et, encore plus fort,
Souventesfoiz, contre raison,
Boutez de hault plusieurs en bas,
Et de bas en hault ; telz debas
Vous usez en vostre maison.
Bien savez de Plaisance paindre
Et d'Espoir, quand prenez depport,
Aprés effacer et destaindre
Toute joye, sans nul support,
Et mener a douloureux port,
Ne vous chault en quelle saison.
Jamais vous n'ouvrez par compas ;
Beaucoup pis que je ne dy pas
Vous usez en vostre maison.
Pour Dieu, vueillez vous en reffraindre,
Affin qu'on ne face rapport,
Qui vouldra vostre fait actaindre,
Que vous soyez digne de mort.
Vostre maniere chascun mort,
Plus qu'autre, sans comparaison,
Qui regarde par tous estas.
Anuy et meschief, a grant tas,
Vous usez en vostre maison.
Ne jouez plus de vostre sort,
Car trop le passez oultre bort,
Se gens ne laissez en pais, on
Appellera les advocas
Qui plaideront que tresfaulx cas
Vous usezen vostre maison!

« Or ça, puisque il fault que responde
Moy, Fortune, je parleray :
Sy grant n'est, ne puissant ou monde,
A qui bien parler n'oseray.
J'ay fait, faiz encore, et feray
Ainsi que bon me semblera
De ceulx qui sont soubz ma puissance ;
Parle qui parler en vouldra,
Je n'en feray qu'a ma plaisance.
Quant les biens, qui sont en la ronde,
Sont miens, et je les donneray
Par grant largesse, dont j'abonde,
Et aprés je les reprandray,
Certes, a nul tort ne feray.
Qui esse qui m'en blamera ?
Je l'ay ainsi d'acoustumance.
En gré le preigne qui poura,
Je n'en feray qu'a ma plaisance.
En raison jamais ne me fonde,
Mais mon vouloir acompliray ;
Les aucuns convient que confonde,
Et les autres avanceray ;
Mon propos souvent changeray,
En plusieurs lieux, puis ça, puis la,
Sans regle ne sans ordonnance.
Ou est il qui m'en gardera ?
Je n'en feray qu'a ma plaisance.
On escript : Tant qu'il nous plaira,
Es lettres des seigneurs de France ;
Pareillement de moy sera :
Je n'en feray qu'a ma plaisance. »

Fortune, vray est vostre comte
Que, quant voz biens donné avez,
Vous les reprenés ; mais c'est honte
Et don d'enfant, bien le savez.
Ainsi faire ne le devez.
Voz faiz vous mectez a l'enchiere,
Chascun ce qu'il en peut en a
Et ne vous chault comment tout va ;
Pour Dieu, changez vostre maniere !
...

Escollier de Merencolie,
A l'estude je suis venu,
Lettres de mondaine clergie
Espelant a tout ung festu,
Et moult fort m'y treuve esperdu.
Lire n'escripre ne sçay mye,
Dez verges de Soussy batu,
Es derreniers jours de ma vie.
Pieça, en jennesse fleurie,
Quant de vif entendement fu,
J'eusse apris en heure et demye
Plus qu'a present ; tant ay vesqu
Que d'engin je me sens vaincu ;
On me deust bien, sans flaterie,
Chastier, despoillié tout nu,
Es derreniers jours de ma vie.
Que voulez vous que je vous die ?
Je suis pour ung asnyer tenu,
Banny de Bonne Compaignie,
Et de Nonchaloir retenu
Pour le servir. Il est conclu !
Qui vouldra, pour moy estudie :
Trop tart je m'y suis entendu,
Es derreniers jours de ma vie.
Se j'ay mon temps mal despendu,
Fait l'ay, par conseil de Follye ;
Je m'en sens et m'ens suis sentu,
Es derreniers jours de ma vie !

L'autre jour tenoit son conseil,
En la chambre de ma pensee,
Mon cueur qui faisoit appareil
De deffence contre l'armee
De Fortune, mal advisée,
Qui guerryer vouloit Espoir,
Se sagement n'est reboutee,
Par Bon Eur et Loyal Vouloir.
Il n'est chose soubz le souleil
Qui tant doit estre desiree
Que Paix ; c'est le don non pareil
Dont Grace fait tousjours livree
A sa gent qu'a recommandee ;
Fol est qui ne la veult avoir,
Quant elle est offerte et donnee
Par Bon Eur et Loyal Vouloir.
Pour Dieu, laissons dormir Traveil ;
Ce monde n'a gueres duree,
Et Paine, tant qu'elle a sommeil,
Souffrons que prengne reposee.
Qui une foiz l'a esprouvee
La doit fuyr, de son povoir :
Par tout doit estre deboutee,
Par Bon Eur et loyal Vouloir.
Dieu nous doint bonne destinee,
Et chascun face son devoir,
Ainsi ne sera redoubtee
Par Bon Eur et Loyal Vouloir.

En la chambre de ma pensee,
Quant j'ay visité mes tresors,
Maintesfoiz la treuve estoffee
Richement de plaisans confors.
A mon cueur je conseille lors
Qu'i prenons nostre demouree,
Et que par nous soit bien gardee
Contre tous ennuyeux rappors.
Car Desplaisance maleuree
Essaye souvent ses effors,
Pour la conquester par emblee
Et nous bouter tous deux dehors ;
Se Dieu plaist, assez sommes fors
Pour bien tost rompre son armee,
Se d'Espoir banyere est portee
Contre tous ennuyeux rappors.
L'inventoire j'ay regardee
De noz meubles, en biens et corps ;
De legier ne sera gastee,
Et si ne ferons a nulz tors.
Mieulx aymerions estre mors,
Mon cueur et moy, que courrocee
Fust Raison, sage et redoubtee,
Contre tous ennuyeux rappors.
Demourons tous en bons accors,
Pour parvenir a joyeux pors :
Ou monde, qui a peu duree,
Soustenons Paix, la bien amee,
Contre tous ennuyeux rappors.

Je n'ay plus soif, tairie est la fontaine ;
Bien eschauffé, sans le feu amoureux ;
Je voy bien cler, ja ne fault c'on me maine ;
Folie et Sens me gouvernent tous deux ;
En Nonchaloir resveille sommeilleux ;
C'est de mon fait une chose meslee,
Ne bien, ne mal, d'aventure menee.
Je gaingne et pers, m'escontant par sepmaine ;
Ris, Jeux, Deduiz, je ne tiens conte d'eulx ;
Espoir et Dueil me mettent hors d'alaine ;
Eur, me flatent, si m'est trop rigoreux ;
Dont vient cela que je riz et me deulz ?
Esse par sens ou folie esprouvee ?
Ne bien, ne mal, d'aventure menee.
Guerdonné suis de malleureuse estraine ;
En combatant, je me rens couraigeux ;
Joye et Soussy m'ont mis en leur demaine ;
Tout desconfit, me tiens au ranc des preux ;
Qui me saroit desnoer tous ses neux ?
Teste d'assier y fauldroit, fort armee,
Ne bien, ne mal, d'aventure menee.
Veillesse fait me jouer a telz jeux,
Perdre et gaingner, et tout par ses conseulx ;
A la faille j'ay joué ceste annee,
Ne bien, ne mal, d'aventure menee.

Pourquoy m'as tu vendu, Jennesse,
A grant marchié, comme pour rien,
Es mains de ma Dame Viellesse
Qui ne me fait gueres de bien ?
A elle peu tenu me tien,
Mais il convient que je l'endure,
Puis que c'est le cours de nature.
Son hostel de noir de Tristesse
Est tandu ; quant dedans je vien,
G'y voy l'istoire de Destresse
Qui me fait changer mon maintien
Quant la ly, et maint mal soustien ;
Espargnee n'est creature,
Puis que c'est le cours de nature.
Prenant en gré ceste rudesse,
Le mal d'aultruy conpare au myen ;
Lors me tance Dame Sagesse,
Adoncques en moy je revien,
Et croy de tout le conseil sien
Qui est en ce plain de droiture,
Puis que c'est le cours de nature.
Dire ne saroye conbien
Dedans mon cueur mal je retien,
Serré d'une vielle sainture,
Puis que c'est le cours de nature.

Mon cueur vous adjourne, Viellesse,
Par Droit, huissier de parlement,
Devant Raison qui est maistresse
Et juge de vray jugement.
Depuis que le gouvernement
Avez eu de luy et de moy,
Vous nous avez, par tirennye,
Mis es mains de Merencolie
Sans savoir la cause pourquoy.
Par avant nous tenoit Jennesse
Et nourrissoit si tendrement,
En plaisir, confort et liesse,
Et tout joyeulx esbatement ;
Or faictez vous tout autrement.
Se vous est honte, sur ma foy,
Car en douleur et maladie
Nous faictez user nostre vie,
Sans savoir la cause pourquoy !
De quoy vous sert ceste destresse
A donner sans aleigement ?
Cuidés vous pour telle rudesse
Avoir honneur aucunement ?
Nennil, certez, car vrayement
Chascun vous moustrera au doy,
Disant : La vielle rassoutie
Tient tous maulx en sa compaignie,
Sans savoir la cause pourquoy.
Ce saint Martin, presentement
Qu'avocas font commencement
De plaidier les faiz de la loy,
Prenez bon conseil, je vous prie :
Ne faictez desbat ne partie
Sans savoir la cause pourquoy.

Chascun s'ébat au myeulx mentir,
Et voulentiers je l'aprendoye ;
Mais maint mal j'en voy advenir,
Par quoy savoir ne le vouldroye.
De mantir par deduit ou joye
Ou par passe temps ou plaisir,
Ce n'est point mal fait, sans faillir,
Se faulceté ne s'y employe.
Faulx menteurs puisse l'en couvrir,
Sur les montaignes de Savoye,
De naige, tant que revenir
Ne puissent par chemin ne voye,
Jucques querir je les renvoye !
Pour Dieu, laissez les la dormir ;
Ilz ne scevent de riens servir,
Se faulceté ne s'i employe.
Pourquoy se font il tant haïr ?
Vueulent il que l'en les guerroye ?
Cuident il du monde tenir
Tous les deulx boux de la courroye ?
C'est folie, que vous diroye !
Leur prouffit puissent parfournir,
Et laissent les autres chevir,
Se faulceté ne s'y enploye.
Paix crie, Dieu la nous octroye !
C'est ung tresor qu'on doit cherir,
Tous biens s'en pevent ensuïr :
Se faulceté ne s'y enploye.
